הכנסת העשרים
מושב שני

<פרוטוקול מס' 347>
מישיבת ועדת העבודה, הרווחה והבריאות 

פרוטוקול מס' 459א'

מישיבת ועדת הכספים

בנושא תנאים סוציאליים וחוסר תקינה של מטפלות המשפחתונים

יום שני, ט"ז באלול התשע"ו (19 בספטמבר 2016), שעה 9:40

<סדר-היום:>
<ישיבה משותפת של ועדת העבודה, הרווחה והבריאות וועדת הכספים בנושא תנאים סוציאליים וחוסר תקינה של מטפלות המשפחתונים.>
נכחו:

<חברי הוועדה:> 
אלי אלאלוף – יו"ר ועדת העבודה, הרווחה והבריאות

משה גפני – יו"ר ועדת הכספים 

עבדאללה אבו מערוף

ישראל אייכלר

מירב בן ארי

אילן גילאון

נורית קורן

חברי הכנסת:

יעקב אשר

דב חנין

מיקי לוי

<מוזמנים:>
שר העבודה, הרווחה והשירותים החברתיים חיים כץ

	מפקחת ארצית ילד ונוער, משרד העבודה, הרווחה והשירותים החברתיים 
	–
	ורד כרמון

	מנהלת אגף מעונות-יום ומשפחתונים, משרד העבודה, הרווחה והשירותים החברתיים
	–
	גלית יעקובוב

	אגף תקציבים, משרד האוצר
	–
	אורי שיינין

	מנהלת מחלקת חברה, מרכז שלטון מקומי 
	–
	רות דיין מדר

	רכזת ענף הגיל הרך, "כוח לעובדים", ארגון עובדים דמוקרטי
	–
	נעה נוצני

	מטפלת במשפחתון, "כוח לעובדים", ארגון עובדים דמוקרטי 
	–
	עוטרה פרג' מנסור

	בת של מטפלת משפחתון, "כוח לעובדים", ארגון עובדים דמוקרטי 
	–
	מאיס זבידי

	מטפלת במשפחתון, עיריית סח'נין 
	–
	רסמיה זבידאת

	נציגת המשפחתונים 
	–
	אבלין מורד


	נציגת המשפחתונים 
	–
	טובה עמיר

	נציגת "הקואליציה לחינוך מלידה" 
	–
	יערה שילה

	סטודנט לתקשורת - משקיף 
	–
	כפיר ונונו


לרשימת השדלנים שנכחו בדיון – ראו בקישור זה.

<ייעוץ משפטי: >
נעה בן שבת

<מ"מ מנהלת ועדת העבודה, הרווחה והבריאות:>
אתי שבתאי
<רישום פרלמנטרי:>
רונית יצחק

<ישיבה משותפת של ועדת העבודה, הרווחה והבריאות וועדת הכספים בנושא תנאים סוציאליים וחוסר תקינה של מטפלות המשפחתונים>
<היו"ר אלי אלאלוף:>
בוקר טוב לכולם, אני שמח לפתוח היום את הישיבה בנוכחות שר העבודה, הרווחה והשירותים החברתיים, וקודם כול אקס יושב-ראש של הוועדה, החותם שלך פה מאוד מורגש.

חברי הכנסת שלנו: מיקי לוי, ישראל אייכלר, ד"ר עבדאללה אבו מערוף. אמור להצטרף אלינו חבר הכנסת גפני יושב-ראש ועדת הכספים, זאת ישיבה משותפת של הוועדה שלנו ושל ועדת הכספים. 

תרשו לי לפתוח טכנית. היום אנחנו ב-19 בספטמבר 2016, ט"ז באלול התשע"ו, השעה 9:40. אנחנו מקיימים דיון על הנושא של המשפחתונים, העובדים של המשפחתונים, ומחאות הבעלים על המשפחתונים. שלום, אדוני חבר הכנסת גפני. למרות הלחץ לקיים דיונים בפגרה, ומקיימים אותם על נושאים מאוד כבדים, מצאנו לנכון – גם ועדת הכספים וגם ועדת העבודה, הרווחה והבריאות – לקיים דיון על המשפחתונים ועל העובדות הסייעות במשפחתונים, בגלל המצב המאוד מאוד עגום, ואני מודה לכל אלה שהביאו את הבעיה – שלום, אילן גילאון.

<אילן גילאון (מרצ):>
שלום, בוקר טוב.

<היו"ר אלי אלאלוף:>
שהביאו את הבעיה לפתחנו, ובמיוחד "כוח לעובדים", אבל לא רק, הנושא הזה הובא גם על-ידי אנשים אחרים, זה הגיע גם לוועדת הכספים וגם על-ידי חברת הכנסת עאידה תומא סלימאן, שלא פה כרגע, אבל היא התנצלה ורצתה להיות אתנו.

<עבדאללה אבו מערוף (הרשימה המשותפת):>
היא בחו"ל.

<היו"ר אלי אלאלוף:>
ברשותכם, אתן לשר העבודה, הרווחה והבריאות.

<שר העבודה, הרווחה והשירותים החברתיים חיים כץ:>
אולי גפני לפני זה, אם יש לרבנו מה להגיד.

<עבדאללה אבו מערוף (הרשימה המשותפת):>
מי שישלם. 

<ישראל אייכלר (יהדות התורה):>
מישהו צריך להעלות את הבעיה, אז תעלו את הבעיה, מוישה.

<שר העבודה, הרווחה והשירותים החברתיים חיים כץ:>
אתה רוצה שאני אעלה?

<ישראל אייכלר (יהדות התורה):>
תעלה, כן.

<היו"ר אלי אלאלוף:>
הצטרף אלינו חבר הכנסת יעקב אשר. בבקשה, אדוני.

<מיקי לוי (יש עתיד):>
בוקר טוב, יש צורך להשוות את התנאים של העובדות במשפחתונים לתנאים הסוציאליים, כפי שעשית במושב הקודם, לעובדות בגנים. אם זה יקרה הכול יהיה בסדר.

<עבדאללה אבו מערוף (הרשימה המשותפת):>
זו המטרה העיקרית.

<שר העבודה, הרווחה והשירותים החברתיים חיים כץ:>
לפני עשרה ימים-שבועיים עשינו דיון על נושא המטפלות בגנים. למען האמת, פעם ראשונה – גם יצא לי לדבר עם גפני ושאלתי אותו אם לקחו שם איזה 30 מיליון מהמשפחתונים, אם זה עבר לדרעי וש"ס. הוא אמר שהוא מתכונן לעשות ועדה, ואני שמח על הוועדה הזאת. אני לא חושב שהעובדות במשפחתונים פחות חשובות מהעובדות בגנים. 

<היו"ר אלי אלאלוף:>
במעונות.

<שר העבודה, הרווחה והשירותים החברתיים חיים כץ:>
במעונות היום.

<היו"ר משה גפני:>
אגיד לך למה עשינו ועדה משותפת. 

<שר העבודה, הרווחה והשירותים החברתיים חיים כץ:>
מה זה משנה? מי שיעזור יעזור ביחד.

<היו"ר אלי אלאלוף:>
חברת הכנסת נורית קורן, ברוכה הבאה.

<היו"ר משה גפני:>
יש שני חלקים לבעיה. 

<יעקב אשר (יהדות התורה):>
יש את החלק של התקן.

<היו"ר משה גפני:>
יש חלק אחד, זה התנאים של המטפלות, של אלה שעוסקות במשפחתונים, שמצבן רע מאוד ועל זה הן רצו להשבית, ואתה מנעת את זה.

<שר העבודה, הרווחה והשירותים החברתיים חיים כץ:>
אני לא מנעתי. לא דיברתי אתן. אני מנעתי את השביתה במעונות היום.

<יעקב אשר (יהדות התורה):>
במעונות.

<שר העבודה, הרווחה והשירותים החברתיים חיים כץ:>
עם המשפחתונים לא דיברתי.

<היו"ר משה גפני:>
הבעיה השנייה זה שהייתה התחייבות שיהיה כסף למשפחתונים, למעונות, שנשים תוכלנה לצאת לעבוד, ובעצם חסר כסף. אז היה דיון בוועדת הכספים על הכסף, ועל תנאי המטפלות ותנאי המנהלות בוועדת העבודה והרווחה, אז החלטנו, חבר הכנסת אלאלוף, ואני לעשות דיון ביחד, אבל בתנאי שאתה פה. והנה אתה פה.

<שר העבודה, הרווחה והשירותים החברתיים חיים כץ:>
ואללה, אם לא הייתם לוחצים עלי ככה. 

<יעקב אשר (יהדות התורה):>
אדוני היושב-ראש, אולי בתור מגיש הבקשה אני אגיד כמה מילים?

<עבדאללה אבו מערוף (הרשימה המשותפת):>
הוא העלה את הבעיה באופן מאוד ברור.

<היו"ר אלי אלאלוף:>
למרות שהאווירה טובה, אנחנו נתייחס מאוד מאוד ברצינות לנושא. 

<היו"ר משה גפני:>
כן, בסדר.

<שר העבודה, הרווחה והשירותים החברתיים חיים כץ:>
מגיש הבקשה רוצה להגיד דברים.

<יעקב אשר (יהדות התורה):>
החלק האחד, לפחות שאני תומך בשני החלקים.

<היו"ר אלי אלאלוף:>
חברת הכנסת מירב בן ארי, ברוכה הבאה.

<מירב בן ארי (כולנו):>
תודה.

<אילן גילאון (מרצ):>
הוא לבש איב סן-לורן לקראת הדיון הזה. 

<יעקב אשר (יהדות התורה):>
כמו שאמר הרב גפני יושב-ראש ועדת הכספים יש שני נושאים. יש נושא אחד של תקציב המשפחתונים – לא קשור למעונות, המעונות בפני עצמם – תקציב המשפחתונים במשך ארבע שנים לא עודכן לפי גידול טבעי. עובדים לפי תקציב שעבדו לפני ארבע שנים. 

<שר העבודה, הרווחה והשירותים החברתיים חיים כץ:>
פרט.

<יעקב אשר (יהדות התורה):>
המשמעות היא אותו מספר.

<שר העבודה, הרווחה והשירותים החברתיים חיים כץ:>
פרט. תן מספרים, דבר במספרים. 

<יעקב אשר (יהדות התורה):>
אגיד לך מה חסר. מה שחסר כרגע, יש ביקוש של למעלה מ-450–500 משפחתונים במכפלת של חמישה ילדים או שישה ילדים פלוס רווחה. 

<קריאות:>
חמישה.

<יעקב אשר (יהדות התורה):>
אם יש רווחה, לפעמים יש גם שישה, אבל נגיד חמישה. 

<שר העבודה, הרווחה והשירותים החברתיים חיים כץ:>
חמישה ילדים במשפחתון?

<היו"ר אלי אלאלוף:>
כן.

<יעקב אשר (יהדות התורה):>
זאת אומרת, אלפי ילדים שנמצאים בתור, ויש מכתבים מרשויות מקומיות רבות ברחבי הארץ, וידוע שהיה אמור להיות תקציב, והתקציב הזה לא שודרג. בישיבה שקיים הרב גפני, בישיבה שקיימה ועדת הכספים ניסו - - -

<שר העבודה, הרווחה והשירותים החברתיים חיים כץ:>
למה אמר במשפחתון?

<היו"ר משה גפני:>
להגדיל את המספר. שיוכלו לקבל יותר ילדים. 

<יעקב אשר (יהדות התורה):>
אין תקן. אדוני השר, זה פשוט לא תוקנן, הם נמצאים באותם מספרים שהיו לפני ארבע שנים. בינתיים הייתה ילודה, נוספו עוד ילדים, וההורים מחכים. בדרך כלל הדבר הזה בא לידי ביטוי במקומות שבהם אין מספיק מעונות. הרי אנחנו יודעים שמדינת ישראל עוד לא הצליחה למחוק את הפיגור במעונות במספרם, ולכן המשפחתונים - - - 

<היו"ר אלי אלאלוף:>
או-או-או, אתה רחוק מהאמת, לצערי. 

<שר העבודה, הרווחה והשירותים החברתיים חיים כץ:>
תכף אתן לך סקירה.

<יעקב אשר (יהדות התורה):>
רחוק מלסגור את הפער. עדיין לא נסגר הפער. 

<היו"ר אלי אלאלוף:>
איזה נסגר? לא התמודדו עם זה.

<יעקב אשר (יהדות התורה):>
זהו, זה מה שאני אומר. אתה רק מחזק את דברי. ולכן, המשפחתונים הם ההשלמה בעצם לאפשרות לשים את הילד במקום מוסדר, מפוקח, ולא פרטי סתם, וממילא יש הרבה מאוד נשים והורים שלא יכולים לצאת לעבודה.

<שר העבודה, הרווחה והשירותים החברתיים חיים כץ:>
לא אמרת כלום. עד עכשיו לא אמרת כלום. 

<יעקב אשר (יהדות התורה):>
אם אתה רוצה, אני אגיד לך מילה אחת - - -

<שר העבודה, הרווחה והשירותים החברתיים חיים כץ:>
לא, אני רוצה מספרים. 

<יעקב אשר (יהדות התורה):>
30 מיליון שקל.

<שר העבודה, הרווחה והשירותים החברתיים חיים כץ:>
לא. זה לא רציני.

<יעקב אשר (יהדות התורה):>
זה מה שחסר. 

<שר העבודה, הרווחה והשירותים החברתיים חיים כץ:>
עזוב, אבל זה לא רציני.

<יעקב אשר (יהדות התורה):>
לא, רגע. 

<היו"ר אלי אלאלוף:>
ברשותך, חבר הכנסת אשר, אני רוצה לפתוח בכמה מספרים. היום יש 3,700 משפחתונים, וזה כ-18,000 ילדים, 5,000 מהם מהרווחה. 

<שר העבודה, הרווחה והשירותים החברתיים חיים כץ:>
חמישה ילדים בכל מעון?

<יעקב אשר (יהדות התורה):>
כן.

<היו"ר אלי אלאלוף:>
אולי יש כמה מקומות שלוחצים יותר ומגיעים לשישה.

<ישראל אייכלר (יהדות התורה):>
אגב, פה הפתרון. אם יוסיפו ילד אחד לכל משפחתון פתרנו הרבה בעיות. 

<היו"ר אלי אלאלוף:>
אבל זה לא תמיד קל, כי אתה נכנס לתקן של מספר הילדים פר מטפלת, וודאי בתוספת של ילד אחד אתה לא מכסה הוצאה נוספת של מטפלת, ולכן זה לא קל ככה כמו שנאמר, בלי לדבר על התנאים הפיזיים. כמעט 50% לפי המספרים – שוב, אני מודה ל"כוח לעובדים" שנתנו לנו את המספרים – 47% מופעלים על-ידי עמותות ורשויות מקומיות.

<שר העבודה, הרווחה והשירותים החברתיים חיים כץ:>
47% מהמשפחתונים. 

<היו"ר אלי אלאלוף:>
כן. הם מופעלים על-ידי רשויות מקומיות או עמותות. אחד הגופים הציבוריים הגדול ביותר שמפעיל משפחתונים הוא חברת המתנ"סים. כל אלה מעסיקים אנשים בשכר של 63% משכר המינימום, וכמובן מה שאמרת לי. 

<בשר העבודה, הרווחה והשירותים החברתיים חיים כץ:>
באיזה חלקיות משרה? 

<היו"ר אלי אלאלוף:>
11 שעות ביום. עד 11 שעות לפעמים ביום.

<שר העבודה, הרווחה והשירותים החברתיים חיים כץ:>
אז אתה אומר שהם עוברים על החוק.

<היו"ר אלי אלאלוף:>
ודאי.

<עבדאללה אבו מערוף (הרשימה המשותפת):>
בלי חופשות.

<היו"ר אלי אלאלוף:>
כל זה אלו המשפחתונים תחת פיקוח של משרד העבודה והרווחה החדש. וכל זה, אני שוב אומר, הנושא של המזון והנושא של השירותים השונים באותה תקופה הלכו ועלו, והתעריף לא עודכן, וזאת אחת הבעיות הקשות.

<שר העבודה, הרווחה והשירותים החברתיים חיים כץ:>
כמה הוא מקבל בעד משפחתון?

<היו"ר אלי אלאלוף:>
יש פה השתתפות משפחתית. אולי תגידו כמה פר ילד? 

<רסמיה זבידאת:>
יש השתתפות הורים. זה תלוי בדרגה, איזה דרגה מקבל הילד. יש חלק להורים, נגיד שליש, זה תלוי.

<היו"ר אלי אלאלוף:>
את יודעת כמה ההורה משלם על ילד, בבקשה גברת.

<רסמיה זבידאת:>
זה תלוי באיזה דרגה.

<קריאה:>
את המקסימום.

<קריאה:>
לא מקסימום, לא. יש פעוט ויש תינוק.

<גלית יעקובוב:>
התעריף בגדול הוא 1,800–1,900 ואז יש את השתתפות הממשלה. ככל שעולה הדרגה אז יש השתתפות אחרת של הממשלה, אבל - - -

<היו"ר אלי אלאלוף:>
יש לנו טבלה מדויקת שנמסרה על-ידי מנכ"ל משרד העבודה והרווחה, היא חתומה על-ידו. יש פה פירוט מדויק למי שרוצה אפשר יהיה להפיץ את זה.

<אילן גילאון (מרצ):>
והמעמד שלכן – עצמאיות.

<שר העבודה, הרווחה והשירותים החברתיים חיים כץ:>
הן עצמאיות.

<אילן גילאון (מרצ):>
הן מגישות חשבוניות.

<יעקב אשר (יהדות התורה):>
הן זעיר.

<אילן גילאון (מרצ):>
עוסק זעיר.

<היו"ר אלי אלאלוף:>
יש לי רק בקשה. החברות שלא תמיד רגילות לבוא לדיונים, אתם יכולים לדבר מתי שתגידו את השם ואת התפקיד, ובדרך כלל אחרי אישור של היושב-ראש, אז בואו נכבד. 

אני רוצה לסיים בכמה נקודות עקרוניות. א', זה שירות מאוד מאוד חשוב למערכת, הטיפול בתינוקות בגיל הרך, אלה שעד גיל שלוש, מאוד חשוב, וזה טיפול אישי. אני חייב להגיד דבר מרגש. אתמול קיבלתי מכתב רשום, חבר הכנסת אלי אלאלוף, מצאתי את התמונה של הבן שלי בגיל שנתיים מהמטפלת שלו שהיום היא בת 83, שולה. אתם לא יודעים איזו התרגשות הייתה אתמול בלילה בבית. בוא נלך עכשיו. אמרתי לו: לא, היא בת 83, אתה לא הולך בשעה עשר בלילה לראות אותה. 

אבל שנדע, היסודות שהם מקבלים במשפחתונים הם אדירים, הם מאוד אישיים, הם אינטנסיביים. אני גר באותה שכונה שבה הילד גדל, היה קשר אינטנסיבי. לצערי, מסיבות שלא כדאי לפרט זה התנתק. אבל שנבין את זה, המשפחתון הוא ממש הבסיס, כשמו כן הוא. זאת לא מערכת גדולה, ואין לי שום דבר נגד מעונות, וחסרים מעונות, זה לא תחרות, זה שונה, אלו שתי מערכות שונות.

<יעקב אשר (יהדות התורה):>
השלמה.

<היו"ר אלי אלאלוף:>
זה מאוד מאוד חשוב שנמשיך ונפתח, מה גם שהמדינה לבד לא מסוגלת לתת פתרונות לכל הילדים מגיל לידה עד שלוש, במיוחד במסגרת מסוג זה. יש פה יתרון אדיר ליכולת להתמודד. ואם מפסיקים להסתכל על משפחתון ומעון, ובשיחה הראשונה בינינו בנושא הזה הזכרתי לך, זה כבר לא בייביסיטר, זה הבסיס, היסוד של התפתחות הילד. אם מדברים על חינוך, אם מדברים על חום, אם מדברים על תיקונים בהתפתחות של הילד, אני אומר לכם, במשפחתונים זה הרבה יותר אינטנסיבי מאשר במעונות. ולא יכול להיות שהמערכת הזאת שהיא כל כך טובה, שהיא לא שובתת – כי אל תבינו, שובתת, ושובתים מסוג זה אין להם שום גב ציבורי-מערכתי, אין. זה על חשבונם. והם מחויבים, ואי-אפשר להתנתק מהקשר הבלתי רגיל שיש בין המשפחתון לאימהות. אי-אפשר לעשות תרגיל לאימא ולסגור את המשפחתון. ולכן, פה דרושה רפורמה מקיפה. 

כרגע ניגע בכמה נקודות ספציפיות, אבל את המסגרת הזאת ניתן לפתח, לתת יותר תשובות לילדים, תשובות לא פחות טובות מאשר התשובות שמקבלים במעונות-יום, וודאי תוכל להשלים מה שהמדינה לא מסוגלת לעשות. אני יודע, כי דיברנו על זה וראיתי אותך מטלפן באופן אישי לראשי הערים כדי לדרבן אותם, לזרז, לקבל נתונים על מעונות-יום – סליחה שאני מדליף מהחדר האישי שלך. אבל אני יודע שכדי להקים מעון-יום אתה צריך בין שלוש לחמש שנים, כדי לפתוח משפחתון אתה צריך בין שלושה לחמישה שבועות. תוסיף על זה הדרכה אישית, תוסיף על זה כמה אפשרויות, אתה עושה הישג אדיר, אתה - - - בצורה בלתי רגילה את המצב של החוסר בטיפול הילדים. תודה רבה. בבקשה.

<ישראל אייכלר (יהדות התורה):>
אדוני היושב-ראש, אולי איזו הערה מאוד חשובה. הייתי בוועדה לפניות הציבור, עלה כל הנושא הזה. יש בעיה שמנהלת משפחתון לא יכולה לפתוח משפחתון אם לא למדה 500 שעות הכנות, וזה גורם להמון המון נשים להיות פסולות מלהיות מנהלות, כי הן לא מסוגלות לזה. חובש במד"א לומד 170 שעות.

<שר העבודה, הרווחה והשירותים החברתיים חיים כץ:>
אבל שמעת מה הוא אמר? הן המחנכות של דור העתיד. 

<עבדאללה אבו מערוף (הרשימה המשותפת):>
זה כבר עניין מקצועי.

<נורית קורן (הליכוד):>
חייבים הכשרה.

<קריאות:>
- - -

<ישראל אייכלר (יהדות התורה):>
אתה רוצה לאפשר לי רק להביע את הכאב של אלפי נשים?

<היו"ר אלי אלאלוף:>
נכון, נכון.

<ישראל אייכלר (יהדות התורה):>
אני רוצה להגיד לך שגם במשרד הכלכלה שעברה עכשיו אליך הייתה הבנה.

<שר העבודה, הרווחה והשירותים החברתיים חיים כץ:>
לא. רק משרד העבודה עבר. לא הכלכלה. 

<ישראל אייכלר (יהדות התורה):>
העניין של המעונות והמשפחתונים.

<יעקב אשר (יהדות התורה):>
בדרך, בדרך. 

<אילן גילאון (מרצ):>
חבר'ה, די להתפזר, הבעיה המרכזית היא תת-תקצוב, זאת בעיה.

<ישראל אייכלר (יהדות התורה):>
השר כץ, אני מאוד רוצה שיותר לי להביע את מה שאני אומר. 

<היו"ר אלי אלאלוף:>
חברי כנסת, הערות - - -

<אילן גילאון (מרצ):>
הם מתפזרים.

<ישראל אייכלר (יהדות התורה):>
אני מעיר. הפקידים שלך הבינו ש-500 שעות זה ממש התעמרות במנהלות, אתם יכולים לרדת מזה. זה דבר ראשון.

<היו"ר אלי אלאלוף:>
אוקיי, נגיע לזה.

<ישראל אייכלר (יהדות התורה):>
דבר שני, אם יוסיפו ילד לכל משפחתון, אומנם יש בזה בעייתיות, אבל פתרת בעיה לעוד אלפי ילדים ולעוד אלפי מטפלות. וגם ההכנסה של המטפלת תגדל.

<היו"ר אלי אלאלוף:>
אייכלר.

<שר העבודה, הרווחה והשירותים החברתיים חיים כץ:>
בוקר טוב, ברשותך, קיבלתי את תיק העבודה לפני חודש וחצי, אי שם, ואני זוכר את המלחמה שנלחמו שמעונות היום לא יעברו אלי, אוי-אוי-אוי מה היה לחינוך של הילדים.

<היו"ר אלי אלאלוף:>
זה לא אישי. 

<שר העבודה, הרווחה והשירותים החברתיים חיים כץ:>
מאה אחוז, הכול בסדר.

<מירב בן ארי (כולנו):>
זה לא אליך אישית.

<שר העבודה, הרווחה והשירותים החברתיים חיים כץ:>
שום דבר לא אישי. ובאתי וסגרתי עם האוצר – אתן לכם סקירה על המעונות ועל המשפחתונים – וסגרתי עם האוצר שבשנת 2017 ייבנו 108 מעונות, וב-2018 108 מעונות. אתה יודע למה 108? שש פעמים חי, רק שתזכור.

<אילן גילאון (מרצ):>
יפה, זה מעולה. לא חשבתי על זה.

<שר העבודה, הרווחה והשירותים החברתיים חיים כץ:>
אתה רואה, אילן מרוצה. אממה, מה הם אמרו לי? הם אמרו לי: תשמע, זה 350 מיליון ב-2017, 350 מיליון ב-2018, תבטל הרשאות שלא בוצעו משנת 2014. קיבלתי 309 מעונות של-24 מהם יש סמלים. סמל זה אומר שהמשפחות שבאות למעון מסובסדות על-ידי המדינה, והמעון קיבל או לא קיבל את כספו. זה מ-309. 

היום אחרי חודש וחצי חקירה וטלפונים לראשי הערים, אני יכול להגיד לכם בוודאות שלקראת שנת הלימודים הבאה ייפתחו לפחות 300 מעונות חדשים, עם אלה ועם אלה, ואני אחראי למה שאני אומר. 300 מעונות זה סדר גודל של 25,000 מקומות בוודאות, כי בחודש שהייתי מ-24 זה גדל כבר ל-55 סמלים. ויש שם באמצע הדרך, ואין שם התייחסות, וזה לא ממוחשב. ואמרתי לראשי הוועדים של ההורים: אתם תתפללו לרגע שנגענו בזה ביד. ונפגשנו עם ראשי המעונות ונפגשנו עם הוועדים. ויש שם חוסר ענק של מטפלות. הגענו להסכמות שהמטפלות יקבלו שכר תחילי של 5,400 שקל. מ-1 בינואר זה השכר התחילי של כל מטפלת. כל העלות תהיה על האוצר.

<אילן גילאון (מרצ):>
חיים, מה נוגע - - - 

<שר העבודה, הרווחה והשירותים החברתיים חיים כץ:>
שנייה, תן לי.

<אילן גילאון (מרצ):>
יש פה - - -

<שר העבודה, הרווחה והשירותים החברתיים חיים כץ:>
אתה ממהר?

<אילן גילאון (מרצ):>
כן, אני אגיד לך למה. כי זה - - -

<שר העבודה, הרווחה והשירותים החברתיים חיים כץ:>
בשביל זה לא תגיע לשום מקום. 

<אילן גילאון (מרצ):>
לא, לא. 

<שר העבודה, הרווחה והשירותים החברתיים חיים כץ:>
אתה תהיה עם חמישה מנדטים במרצ, לא תגיע.

<אילן גילאון (מרצ):>
יכול להיות. אבל אני אגיע למה שאני צריך.

<שר העבודה, הרווחה והשירותים החברתיים חיים כץ:>
אתה תגיע. סבלנות.

<אילן גילאון (מרצ):>
אני הרי, אתה יודע כמה - - -

<היו"ר אלי אלאלוף:>
בוא, אילן, תאפשר בבקשה.

<אילן גילאון (מרצ):>
סליחה, רגע.

<היו"ר אלי אלאלוף:>
הזמנו את השר, תן לו לבטא את עצמו.

<מירב בן ארי (כולנו):>
לא, אבל תיתן לו להסביר.

<אילן גילאון (מרצ):>
אבל תראה, מה זה נוגע להם? הם בדיוק המציאות של עובדות - - - יותר, זה האנשים האלה.

<היו"ר אלי אלאלוף:>
ההפך, ההפך.

<אילן גילאון (מרצ):>
מה, רוצים לפרק את - - -

<קריאות:>
- - -

<מיקי לוי (יש עתיד):>
אילן, אבל אם זה הבסיס שהוא עשה והוא יביא את הבסיס הזה אליהן - - -

<היו"ר אלי אלאלוף:>
מיקי, סליחה.

<שר העבודה, הרווחה והשירותים החברתיים חיים כץ:>
אני רוצה להגיד לך, אילן, היום זאת פעם ראשונה שאני שומע על הנושא. פעם ראשונה. היום פעם ראשונה אני מקבל נתונים. אני מוכן להיכנס לעניין ולראות. 

<אילן גילאון (מרצ):>
אתה הרי יודע כמה שאני רוצה שהנושא הזה יהיה – תמיד חשבתי על - - -

<שר העבודה, הרווחה והשירותים החברתיים חיים כץ:>
תן לי, אילן, פעם ראשונה שאני מקבל נתונים.

<היו"ר אלי אלאלוף:>
תן לו להסביר. 

<שר העבודה, הרווחה והשירותים החברתיים חיים כץ:>
לא באתי לפה בשביל להופיע עם חולצה, לא חולצה. באתי בשביל לעשות - - -

<מיקי לוי (יש עתיד):>
זאת האופנה היום בעיתון.

<אילן גילאון (מרצ):>
אבל, חיים, היום זה בטוב טעם. 

<נורית קורן (הליכוד):>
באת עם פסים, מכופתרת, אז זה - - - . גם לא לרוחב.

<שר העבודה, הרווחה והשירותים החברתיים חיים כץ:>
אני רוצה להגיד לכם שלא – אם מעניינת אתכם החולצה אז לא היו שם דיבורים בכלל. נכנסתי, ביבי ישב ראה אותי, עשה לי, עשיתי לו להתראות, שלום, הלכתי, חזרתי עם חולצה, עשה לי ככה. דרעי שואל: למה הוא עשה לך ככה? ביבי ענה לו: בגלל העבודה בשבת. בזה נגמרה כל השיחה. זה מה היה, דרך אגב. זה מה היה. לא היו דיבורים, לא יודע מאיפה לקחו: אמר, נזף. 

<נורית קורן (הליכוד):>
קיבלת שני עמודים ב"ידיעות אחרונות", אתה יודע כמה אנחנו עובדים קשה בשביל זה?

<קריאות:>
- - -

<אילן גילאון (מרצ):>
- - -

<שר העבודה, הרווחה והשירותים החברתיים חיים כץ:>
אילן, בכול אופן, תקשיב, אני היום פעם ראשונה מקבל את הנתונים. לא הייתה לי שיחה עם האוצר. אני חושב שאת נושא המעונות פתרנו לשלוש שנים. צריך לספק מעונות, תנאי העבודה סוכמו לשביעות רצונם גם של הוועדים וגם של ההנהלות שהיו יחד באותו דיון עם האוצר ואתי, ויצאו מרוצים. 

עכשיו אנחנו צריכים לראות מה אנחנו עושים עם המשפחתונים. ואני לא אומר מי אשם, למה זה נדחה או לא נדחה, זה לא מעניין. אנחנו לא שם. מנסים להביא פתרון, מצליחים להביא פתרון. לא מצליחים, תעשה הוועדה והמשפחתונים את מה שהם חושבים שהם צריכים לעשות. 

עכשיו פה הדיון הוא רק דיון מפרה. הדיון הזה צריך להביא לנו נתונים, מספרים, מצב, צרכים, חוליים, מה אנחנו עושים, איך אנחנו עוזרים, זה מה שצריך להיות פה. כי לא נכנסנו לדיון מול האוצר בעניין, ולו גם ישיבה של דקה אחת, כי לא ידענו נתונים. אני לא ידעתי נתונים. אני כאחראי על המערכת הזאת לא ניהלתי שום ישיבה. אז את כל האשמה זרוק עלי.

<אילן גילאון (מרצ):>
לקחתי עלי.

<שר העבודה, הרווחה והשירותים החברתיים חיים כץ:>
עלי. אני. עזוב אותך, אני חבר שלך.

<אילן גילאון (מרצ):>
לא, עלי.

<שר העבודה, הרווחה והשירותים החברתיים חיים כץ:>
גם מה שעליך זרוק עלי.

<אילן גילאון (מרצ):>
לא, עלי, הכול. גם את החולצה הירוקה הזאת גם.

<היו"ר אלי אלאלוף:>
תודה רבה, אדוני השר. בבקשה, חבר הכנסת גפני.

<היו"ר משה גפני:>
אדוני היושב-ראש, אדוני השר, אני רוצה ממש בשני משפטים. 

<שר העבודה, הרווחה והשירותים החברתיים חיים כץ:>
תביא את ה-30 מיליון. 

<היו"ר משה גפני:>
רגע, רגע.

<שר העבודה, הרווחה והשירותים החברתיים חיים כץ:>
תביא את ה-30 מיליון. לקחתם 30 מיליון, תחזיר.

<עבדאללה אבו מערוף (הרשימה המשותפת):>
זה יספיק?

<שר העבודה, הרווחה והשירותים החברתיים חיים כץ:>
לא יודע.

<היו"ר משה גפני:>
כל ההאשמה עלי.

<נורית קורן (הליכוד):>
יש לי הצעה אחרת, את מה שהוא לא השקיע בתחבורה - - -

<קריאות:>
- - -

<היו"ר אלי אלאלוף:>
חבר'ה, אני מבקש.

<שר העבודה, הרווחה והשירותים החברתיים חיים כץ:>
היה כסף, 30 מיליון שהיה צריך להיות.

<היו"ר משה גפני:>
בסדר.

<שר העבודה, הרווחה והשירותים החברתיים חיים כץ:>
ולקחו אותם.

<אילן גילאון (מרצ):>
בגלל השבת הוא לא מעביר, זה לא זה.

<שר העבודה, הרווחה והשירותים החברתיים חיים כץ:>
המשפחתונים לא עובדים בשבת. 

<עבדאללה אבו מערוף (הרשימה המשותפת):>
הוא לא מעביר את הכסף בשבת גם. 

<היו"ר אלי אלאלוף:>
לא, יש כאלה שכן עובדים בשבת.

<היו"ר משה גפני:>
העברתי כסף. רבותי, אני אעשה את זה ממש בקצרה. א', מהמשפחתונים נלקח כסף. לא רק שכסף נלקח, לא ניתן כסף. זה לא היה במהלך כל התקופה הזאת. 

<שר העבודה, הרווחה והשירותים החברתיים חיים כץ:>
יש מחויבויות? בוא, תן לי - - -

<היו"ר משה גפני:>
יש מחויבויות. 

<שר העבודה, הרווחה והשירותים החברתיים חיים כץ:>
מה המחויבויות? 

<היו"ר משה גפני:>
המחויבות היא כזאת – המחויבות היא שכשהיה בג"ץ פרי, ואז בא אלי משרד האוצר, הוא אמר: תבטל את בג"ץ פרי מכיוון שזה נותן כסף לאחוז קטן של היוצאות לעבודה. בתמורה לזה הם הבטיחו בוועדת הכספים שהם יביאו הרבה כסף לגמ"חים.

<שר העבודה, הרווחה והשירותים החברתיים חיים כץ:>
מה זה הרבה כסף?

<היו"ר משה גפני:>
הרבה כסף, היה מדובר על 150 מיליון.

<שר העבודה, הרווחה והשירותים החברתיים חיים כץ:>
למשפחתונים?

<היו"ר משה גפני:>
למשפחתונים ולמעונות. הייתה התחייבות.

<שר העבודה, הרווחה והשירותים החברתיים חיים כץ:>
למעונות הם נתנו.

<היו"ר משה גפני:>
בסדר, נתנו הרבה פחות משהתחייבו.

<היו"ר אלי אלאלוף:>
לא, לא נתעכב.

<מיקי לוי (יש עתיד):>
גם אם תקזז מהמעונות ממה שהוא הביא, עדיין סכום הכסף - - -

<קריאות:>
- - -

<היו"ר אלי אלאלוף:>
אם ככה, יש פרוטוקול. 

<מיקי לוי (יש עתיד):>
יש משהו?

<היו"ר משה גפני:>
כן, בטח.

<מיקי לוי (יש עתיד):>
אז תיתן לשר והוא ידפוק על השולחן.

<היו"ר משה גפני:>
אני אתן, בסדר. אדוני השר, אני רק נותן לך את סקירת המצב שהיה. ועדת הכספים ביטלה פה אחד את בג"ץ פרי, ובמקום זה הייתה התחייבות. באמת האוצר אז נתן, ומאז לא ניתן שום דבר. מה קרה בינתיים? אף אחד לא היה ממונה על - - -

<היו"ר אלי אלאלוף:>
באיזו שנה זה?

<שר העבודה, הרווחה והשירותים החברתיים חיים כץ:>
עכשיו נתנו.

<אורי שיינין:>
2010.

<היו"ר משה גפני:>
2010. המציאות הזאת שהתחלפו עכשיו שרים, שאף אחד לא היה ממונה בסופו של דבר על המעונות ועל המשפחתונים ועל כל מה שניתן לנשים על מנת שתצאנה לעבוד, ולתת לגופים שיוכלו לנהל את זה, ושהמנהלות יוכלו לקבל גם שכר נורמלי, לא היה מי שטיפל בזה. היה ראש הממשלה, והיה אריה דרעי, ואחרי זה לא היה כלום.

<היו"ר אלי אלאלוף:>
ולפני כן היה בנט ולא טיפל. 

<היו"ר משה גפני:>
כן, בסדר, היה מצב שבו הם בעצם היו יתומים. למשל, המנהלות נקראות עצמאיות, הן עצמאיות והן צריכות לנהל את הכול לבד, גם את השכר של עצמן. אבל המדינה מתערבת, המדינה אומרת: אתן יכולות לקבל שכר כזה, לא יכולות לקבל יותר. לא שמענו שלעצמאים המדינה אומרת מה הם יכולים להרוויח, מה לא. ואז הגיע הנושא של מע"מ, ואמרו שהן צריכות לשלם מע"מ. אז אמרתי: מה פתאום הן צריכות לשלם מע"מ, הרי אתם קובעים את השכר שלהן. אז משרד הכלכלה משלם לאוצר את המע"מ שלהן. זאת המציאות שאנחנו חיים בה. משרד הכלכלה משלם – המשרד שלך עכשיו ישלם את המע"מ למשרד האוצר.

<שר העבודה, הרווחה והשירותים החברתיים חיים כץ:>
אבל הכלכלה לא שלי.

<היו"ר משה גפני:>
אבל המעונות שלך. 

<אילן גילאון (מרצ):>
חלק.

<שר העבודה, הרווחה והשירותים החברתיים חיים כץ:>
אני משרד העבודה, תדייק.

<היו"ר משה גפני:>
משרד העבודה. עכשיו אני חוזר למינוח יותר נורמלי, משרד העבודה ישלם את המע"מ שלהן למשרד האוצר.

<שר העבודה, הרווחה והשירותים החברתיים חיים כץ:>
על איזה שכר?

<היו"ר משה גפני:>
על השכר שלהן, מה שהן מרוויחות.

<שר העבודה, הרווחה והשירותים החברתיים חיים כץ:>
איזה שכר? מי קובע את גובה השכר?

<עבדאללה אבו מערוף (הרשימה המשותפת):>
את זה מורידים להן מהשכר.

<היו"ר משה גפני:>
המדינה. המדינה אומרת. לא מורידים להן. מתקציב משרד העבודה ירד כסף.

<שר העבודה, הרווחה והשירותים החברתיים חיים כץ:>
אתה בקיא בעניין? אתה תסביר לי?

<אורי שיינין:>
כן.

<שר העבודה, הרווחה והשירותים החברתיים חיים כץ:>
דבר מה שאתה רוצה. 

<היו"ר משה גפני:>
אם אני אומר משהו - - -

<שר העבודה, הרווחה והשירותים החברתיים חיים כץ:>
שנייה, אתה אומר נכון. תראה, אתה מסביר מצוין. אני מבין לאט. הוא יסביר לי.

<היו"ר אלי אלאלוף:>
אדוני השר, אתה כבר לא יושב-ראש ההסתדרות.

<קריאות:>
- - -

<היו"ר משה גפני:>
אדוני השר, אני רק מבקש שאם אני אומר דבר לא מדויק תתקן אותי באמצע. מי שמשלם את המע"מ של המטפלות, של המנהלות במקרה הזה, זה משרד העבודה, הוא משלם את זה לרשות המסים. זה לא על חשבונן, בגלל שאז טענו ואמרתם שתעזרו. 

<אילן גילאון (מרצ):>
עוסק זעיר.

<היו"ר משה גפני:>
קודם כול יש מציאות, אדוני השר, שאין לילדים במדינת ישראל מקום. אין מקום. אין מקום מכיוון שאין מספיק מעונות, אין מספיק משפחתונים. אין כסף לעניין הזה. אז אתה יכול להאשים את אריה דרעי, ואתה יכול להאשים את - - -

<שר העבודה, הרווחה והשירותים החברתיים חיים כץ:>
אני לא מאשים אף אחד. 

<היו"ר משה גפני:>
גם אותי. גם אותי. אני גם בעניין. 

<שר העבודה, הרווחה והשירותים החברתיים חיים כץ:>
טוב, בסדר.

<היו"ר משה גפני:>
יחד אנחנו אשמים. על כל פנים, הכסף הזה הוא כסף חיוני אם אכן כנים דבריהם שצריך לעודד נשים לצאת לעבודה. אז קודם כול יש את הבעיה הזאת. 

והדבר השני, אני מבקש ממך, אדוני השר, הגיע הזמן, אתה איש רציני, הגיע הזמן - - - 

<שר העבודה, הרווחה והשירותים החברתיים חיים כץ:>
יפה. חזור, חזור על זה שנית, לא שמעתי.

<היו"ר משה גפני:>
לא, באמת, אתה איש רציני.

<נורית קורן (הליכוד):>
איש עבודה.

<היו"ר משה גפני:>
כן, איש עבודה.

<היו"ר אלי אלאלוף:>
יש פרשנות למילה הזאת.

<היו"ר משה גפני:>
אני מאוד מבקש, מאוד מבקש, שתיקח את הדבר הזה, אתה יודע מה זה עובדים, אצלך זה בראש סדר העדיפות, תגדיר מה מעמדה של המטפלת, מה מעמדה של המנהלת, שהיא תדע איפה היא עומדת בעולם. האיום של השביתה וכל מה שנלווה לעניין הזה זה תוצאה של מצב בלתי סביר בעליל. הם מגיעים, אני לא יודע מה עם הפנסיה שלכם.

<ישראל אייכלר (יהדות התורה):>
אין להן פנסיה, אין להן - - -

<היו"ר משה גפני:>
אני לא יודע איפה הן עומדות. צריך להגיע - - -

<עבדאללה אבו מערוף (הרשימה המשותפת):>
אין להן כלום בגלל זה אנחנו דנים עכשיו.

<קריאות:>
- - -

<היו"ר אלי אלאלוף:>
ששש, חברי כנסת.

<היו"ר משה גפני:>
סיימתי. צריך להגיע לשני דברים. האחד, מהו התקציב שמדינת ישראל צריכה להעמיד לרשות העניין הזה שיהיו מעונות ומשפחתונים ויהיה מקום לילדים; והדבר השני, להגדיר את מעמדן בדיון עם האוצר, עם הממונה על השכר וכל האנשים שנלווים לעניין הזה וההסתדרות, מה מעמדן של המטפלות, מה מעמדן של המנהלות. זה הכול. ואתה יודע לעשות את זה.

<היו"ר אלי אלאלוף:>
אני מבקש לאפשר לנציג האוצר לתת לנו תמונה מבחינתנו איפה אנחנו עומדים היום. 

<אורי שיינין:>
קודם כול, כמו שאמר יושב-ראש ועדת הכספים, רוב הדברים מדויקים, רק אחדד טיפה. אמרת שהשכר נקבע, התעריף נקבע. השכר לא נקבע. 

<היו"ר משה גפני:>
כן, בסדר.

<אורי שיינין:>
אנחנו נמצאים היום – בוא נגיד שלפני שנה וחצי היו פה גם דיונים בוועדת הכספים וגם בוועדת העבודה והרווחה על הנושאים האלה.

<היו"ר אלי אלאלוף:>
לא בתקופה שלי. 

<אורי שיינין:>
לא בתקופה. אמרתי לפני שנה וחצי.

<היו"ר אלי אלאלוף:>
אז זה שנתיים. אנחנו כמעט - - -

<אילן גילאון (מרצ):>
אתה יכול להגיד משהו על איך נקבע התעריף, מה המרכיבים של התעריף? 

<אורי שיינין:>
אני יכול. השאלה כמה אנחנו רוצים להיכנס לזה.

<אילן גילאון (מרצ):>
זאת הבעיה בעצם.

<אורי שיינין:>
באמת אתן סקירה קצרה אם יתאפשר לי.

<היו"ר אלי אלאלוף:>
תאפשרו רק מתן נתונים.

<אורי שיינין:>
תראה, אני כן רוצה להתייחס לכמה דברים.

<אילן גילאון (מרצ):>
נקבל פה בסוף סקירות ולא נפתור את הבעיה, אני אומר לך. 

<אורי שיינין:>
כמו שאמר שר העבודה והרווחה, אנחנו פה לא בדיון של לסגור - - -

<אילן גילאון (מרצ):>
אנחנו לא בדיון אקדמי אנחנו בדיון של לפתור בעיות, אדוני. 

<היו"ר אלי אלאלוף:>
תמשיך.

<אילן גילאון (מרצ):>
אקדמיה יש פה למטה בגבעת רם, לא כאן.

<היו"ר אלי אלאלוף:>
בוא, אילן, ברשותך. אורי, בבקשה.

<אורי שיינין:>
אז טיפה אתייחס לדברים שכן נעשו בחלוף השנה וחצי האחרונות. קודם כול מבחינת התעריף עצמו, בשני העדכונים האחרונים הוגדל ב-8.2%. 

<היו"ר אלי אלאלוף:>
תסביר.

<אורי שיינין:>
זה סדרי גודל התעריף. כמו שיש תעריף במעונות-יום שקובע כמה בעצם המטפלת מקבלת עבור כל ילד - - - 

<שר העבודה, הרווחה והשירותים החברתיים חיים כץ:>
אם התעריף היה x, עכשיו זה x פלוס 8.2?

<אורי שיינין:>
נכון. והיה בממוצע בערך 750 או עכשיו בממוצע - - -

<היו"ר אלי אלאלוף:>
על חשבון מי התוספת?

<עבדאללה אבו מערוף (הרשימה המשותפת):>
כמה זה בשקלים? אפשר לדעת? מה זה x פלוס?

<אורי שיינין:>
כמה זה בשקלים? בערך - - -

<עבדאללה אבו מערוף (הרשימה המשותפת):>
x, y,  z– כמה זה בשקלים?

<אורי שיינין:>
אני אענה.

<אילן גילאון (מרצ):>
תכפיל ברגליים, תחלק בשתיים, ותיזהר שלא לכולם יש שתי רגליים. תזהר. 

<קריאה:>
עדיף לומר מה התעריף לילד במעון.

<אורי שיינין:>
מבחינת המשמעות הכספית הזאת, למנהלת משפחתון התוספת היא סדר גודל של בערך 700 שקל בחודש. 8,700 שקל בשנה, זה סדרי הגודל.

<שר העבודה, הרווחה והשירותים החברתיים חיים כץ:>
למשפחתון.

<אורי שיינין:>
למשפחתון.

<היו"ר אלי אלאלוף:>
ושל מי התוספת הזאת?

<דב חנין (הרשימה המשותפת):>
לעומת מעונות? תשאיר לנו איזוהי אינדיקציה. 

<אורי שיינין:>
לעומת מעונות. פחות או יותר אם אתה לוקח בחשבון את מה שיושב-ראש ועדת הכספים ציין, את תשלום המע"מ שבעצם יש למעונות – לא הייתי צריך לעשות ניתוח קצת יותר לעומק פר ילדים, אבל לא אמורים להיות פערים משמעותיים. 

<היו"ר אלי אלאלוף:>
אורי, על חשבון מי התוספת? 

<אורי שיינין:>
התוספת היא על בסיס המדרגות. 

<היו"ר אלי אלאלוף:>
אבל מי אמור לשלם את זה?

<אורי שיינין:>
חלק על חשבון המדינה, תלוי ברמת הסבסוד, וחלק על חשבון ההורים. 

<היו"ר אלי אלאלוף:>
אז מתוך ה-8,7 כמה המדינה משלמת?

<אורי שיינין:>
אני מעריך שבממוצע בערך בתעריף המשפחתונים, אם אני זוכר נכון, אל תתפוס אותי במילה, זה בערך 60%-40%. 

<היו"ר אלי אלאלוף:>
60% המדינה ו-40% ההורים? דיברתי על - - -

<אילן גילאון (מרצ):>
אני לא יודע מה הן מבינות. אני לא מבין כלום. תסלח לי, לא מבין. בוא, דבר פשוט שאפילו חבר כנסת יוכל להבין אותך. אני לא מבין כלום. יש פה בעיה.

<שר העבודה, הרווחה והשירותים החברתיים חיים כץ:>
הוא אמר לך.

<אילן גילאון (מרצ):>
אני שואל איך קובעים את התעריף הזה שאתה אומר, מה הוא מביא בחשבון? את התקורות – את מה הוא מביא בחשבון? מדובר פה בקבוצה שאין לה לא ימי מחלה, לא ימי אבל, לא שום דבר, וככה מעסיקים אנשים. אני לא מבין. 

<היו"ר אלי אלאלוף:>
אילן, אילן, אתם לא מקשיבים.

<אילן גילאון (מרצ):>
אתה אומר לי 60%-40%, אני לא מבין. מקשיב, אני לא מבין.

<שר העבודה, הרווחה והשירותים החברתיים חיים כץ:>
תקשיב.

<קריאות:>
- - -

<היו"ר אלי אלאלוף:>
השאלות ליד התשובות שניתנו. בוא, כרגע אומר לך נציג האוצר שעדכנו את התעריף ב-8,7% לעומת - - -

<אילן גילאון (מרצ):>
כמה זה יוצא?

<אורי שיינין:>
זה 700 שקל בשנה למטפלת במשפחתון.

<אילן גילאון (מרצ):>
700 שקל בשנה.

<קריאה:>
בחודש.

<אורי שיינין:>
8,700 שקלים בחודש.

<עבדאללה אבו מערוף (הרשימה המשותפת):>
אבל זה גם על חשבון ההורים.

<קריאות:>
- - -

<אילן גילאון (מרצ):>
זאת אומרת 120 שקל לילד.

<קריאה:>
אדוני היושב-ראש, מחשיבים את המע"מ או לא מחשיבים את המע"מ?

<ישראל אייכלר (יהדות התורה):>
לא מחשיבים את המע"מ? 

<היו"ר אלי אלאלוף:>
הוא אמר לך שלא.

<מיקי לוי (יש עתיד):>
זה חמישה ילדים.

<אילן גילאון (מרצ):>
זה 140 שקל לילד.

<אורי שיינין:>
נכון, זה סדרי הגודל.

<ישראל אייכלר (יהדות התורה):>
את המע"מ החשבת?

<היו"ר אלי אלאלוף:>
חבר הכנסת אייכלר, בבקשה.

<אורי שיינין:>
המע"מ בחוץ.

<ישראל אייכלר (יהדות התורה):>
לא החשבת ב-8.7.

<קריאות:>
- - -

<היו"ר אלי אלאלוף:>
בבקשה, אורי, אתה יכול לסיים בלי לתת הסברים?

<אורי שיינין:>
התקנה של המע"מ - - -

<קריאות:>
- - -

<היו"ר אלי אלאלוף:>
אורי, אל תתייחס להערות, תשלים את זה. אורי, בבקשה.

<אורי שיינין:>
אמשיך. 

<מיקי לוי (יש עתיד):>
כמה אתן מקבלות?

<אורי שיינין:>
הייתה הצעת חוק של שני חברי כנסת, לפחות ממה שאני זוכר סביב השולחן, של חבר הכנסת סגן שר האוצר לשעבר מיקי לוי ושל יושב-ראש ועדת הכספים חבר הכנסת הרב משה גפני, לטפל בכל הסוגייה של מס הכנסה שלילי - - -

<מיקי לוי (יש עתיד):>
תגיד את זה עוד פעם, שידעו שאנחנו בעדכם.

<קריאות:>
- - -

<היו"ר אלי אלאלוף:>
לא, באמת, חבר'ה, אתם מביאים תרבות מוועדות אחרות שלא קיימת פה. פה מקשיבים. 

<יעקב אשר (יהדות התורה):>
אנחנו מאותה תרבות. 

<היו"ר אלי אלאלוף:>
לא, זו לא אותה תרבות. תקשיבו. חברי הכנסת, מה זה? איזה פסטיבל? 

<אורי שיינין:>
הצעות חוק של חברי הכנסת מיקי לוי והרב משה גפני שאומצו על-ידי שר האוצר, הוגשו כהצעת חוק ממשלתית ואושרו, אם אני זוכר נכון, במרס הקודם בוועדת הכספים, שבעצם קבעו שמס הכנסה שלילי כמו שהוא ניתן לשכירים כך הוא ניתן לעצמאים. מבחינת מטפלות המשפחתונים זאת תוספת, תלוי במספר הילדים שיש לה, שבין 500 ל-720 שקל בחודש. גם לפני זה היא הייתה אמורה לקבל את זה, רק אחרי חמש שנים ב-75% מהתקבול ולא פלא ששיעורי הניצול באמת עמדו על 15%. התיקון הזה יביא אותן, אני מעריך, למצב של השכירים, זה תיקון שני. 

התיקון השלישי שעכשיו נמצא בחוק ההסדרים, היה גם בתוכנית הכלכלית הקודמת, הוא תיקון מאוד מאוד משמעותי בכל הנושא של ביטוח לאומי, פנסיה ודמי אבטלה לעצמאיים, שזה הכי רלוונטי. זאת בעצם הסוגיה האחרונה שאולי מבדילה בין המטפלות של המשפחתונים למטפלות של המעונות. התיקון הזה בעצם אומר את הדבר הבא: מצד אחד אנחנו מפחיתים את דמי הביטוח לאומי של עצמאים, וזה נמצא כרגע בחוק ההסדרים, אני אומר שעוד ידונו על הפרטים של ההסדר. בגדול, למי שמרוויחה עד 60% מהשכר הממוצע מפחיתים ב-3.85% את ההפרשה לביטוח לאומי, זה סדר גודל של 200 שקל בחודש; מצד שני מחייבים הפרשת פנסיה חובה עד גובה של פעם וחצי השכר הממוצע במשק, עם איזשהן מדרגות. זאת אומרת, אם יש מטפלת משפחתון שלא הפרישה עד עכשיו, עכשיו יש - - -

<שר העבודה, הרווחה והשירותים החברתיים חיים כץ:>
אם יש חמש מטפלות זה עוד משכורת. 

<אורי שיינין:>
למה? לא, המדרגות - - -

<שר העבודה, הרווחה והשירותים החברתיים חיים כץ:>
מה אתה אומר לי לא?

<אורי שיינין:>
שאלתי למה.

<שר העבודה, הרווחה והשירותים החברתיים חיים כץ:>
כי חמש כפול 13% המעסיק משלם.

<אורי שיינין:>
אז אגיד מה ההפרשות.

<אילן גילאון (מרצ):>
זה עוד משכורת.

<שר העבודה, הרווחה והשירותים החברתיים חיים כץ:>
זה עוד משכורת. זה כאילו שיש לו עוד מטפלת.

<אורי שיינין:>
ההפרשות עד גובה של חצי השכר הממוצע, ההפרשה המינימלית החובה - - -

<שר העבודה, הרווחה והשירותים החברתיים חיים כץ:>
זה 5,000 שקל.

<היו"ר משה גפני:>
אבל זה נכון שזאת עוד משכורת.

<אורי שיינין:>
אסביר רגע את ההסדר הכולל. הוא 4.45% עד גובה של חצי שכר ממוצע. מגובה של חצי שכר ממוצע פעם וחצי, זה 12.55% לסדר גודל של ההכנסה של - - -

<היו"ר אלי אלאלוף:>
לא לכולם יש את ההכנסה המספרית.

<אורי שיינין:>
אגיד את השורה התחתונה.

<היו"ר אלי אלאלוף:>
בדיוק. אני רוצה - - -

<שר העבודה, הרווחה והשירותים החברתיים חיים כץ:>
השורה התחתונה, אנחנו נעשה פגישה ונשב על הניירות. 

<עבדאללה אבו מערוף (הרשימה המשותפת):>
השורה התחתונה זו גישה לא נכונה. לא על זה אנחנו דנים כאן, לא על הגישה הזאת. גישה שהן צריכות להיות שכירות.

<היו"ר אלי אלאלוף:>
מה הכוונה של אוצר בנושא הזה? יש כוונות היום באוצר?

<אורי שיינין:>
ההסדר הזה, בסופו של דבר מה שהוא מעניק, מצד אחד ביטוח אבטלה במצבי אבטלה לעצמאים שמאפשר להם למשוך עד שלוש פעמים את שכר המינימום במצבי אבטלה, מחייב הפרשה לפנסיה חובה, מפחית את דמי הביטוח הלאומי. אם אני עושה את התכלול של כל הדברים האלה אתה מקבל מצד אחד פנסיה ואבטלה; מצד שני מפחיתים לך קצת את הביטוח הלאומי. אם לא הפרשת לפני זה לפנסיה - - - 

<היו"ר אלי אלאלוף:>
אני מציע שתמשיך את הדיון יחד עם השר.

<אורי שיינין:>
אני רק רוצה לסכם.

<מירב בן ארי (כולנו):>
אני רק רוצה לשאול אותו שאלה, ברשותך, אדוני היושב-ראש, אני רוצה לשאול למה בעצם המדינה נותנת יותר למנהלת מעון מאשר למנהלת משפחתון? 

<אורי שיינין:>
זאת שאלה שבעצם חבר הכנסת אילן גילאון פתח בה, איך נקבע התעריף. 

<מירב בן ארי (כולנו):>
ולמה החלטתם – הרי שתיהן מנהלות – למה מנהלת מעון תקבל נגיד 2,500 שקל לצורך העניין, ובמשפחתון זה הגיע למקרים שזה 1,867 שקלים, למה בעצם? מה ההבדל בעיניך, לילד? 

<אורי שיינין:>
בעיקר מה שחבר הכנסת הרב משה גפני ציין, לא רק. אבל ההבדל העיקרי זה המע"מ, שבמשפחתונים משולם בתקנה נפרדת ובאופן - - -

<מירב בן ארי (כולנו):>
משפחתון זה חברה בע"מ?

<אורי שיינין:>
משפחתון, יכול להיות, לדעתי.

<עבדאללה אבו מערוף (הרשימה המשותפת):>
לא, זה לא בע"מ. לא.

<אילן גילאון (מרצ):>
זה עוסק זעיר. 

<קריאות:>
- - -

<מיקי לוי (יש עתיד):>
זה עוסק זעיר, אחרת כל הכסף ילך. רק המערכת - - -

<היו"ר אלי אלאלוף:>
אני מבקש. הדיון הזה - - - 

<אילן גילאון (מרצ):>
אולי זה רעיון שתהיה חברה בע"מ. יכול להיות.

<מיקי לוי (יש עתיד):>
זה רק רואה-החשבון שייקח לה את כל הכסף. 

<קריאות:>
- - -

<מירב בן ארי (כולנו):>
אני חושבת שכל מנהלת משפחתון צריכה אקטואר, ואם מס ההכנסה שלילי – אם היא צריכה ביטוח לאומי – אני רוצה להבין.

<מיקי לוי (יש עתיד):>
היא אפילו לא עוסק זעיר לא פטור.

<היו"ר אלי אלאלוף:>
ברשותכם, הדיון הזה התקיים בזכות "כוח לעובדים" כנציגים, אז אני מבקש, בוא ניתן לכם שלוש דקות להציג את העמדה שלכם, ואחר כך חברי הכנסת. הראשון הוא עבדאללה אבו מערוף, אחר כך ישראל אייכלר, דב חנין.

<אילן גילאון (מרצ):>
ביקשתי גם.

<היו"ר אלי אלאלוף:>
אתה רשום.

<שר העבודה, הרווחה והשירותים החברתיים חיים כץ:>
אחרון.

<אילן גילאון (מרצ):>
פשוט מאז שרזיתי לא רואים אותי יותר. 

<מירב בן ארי (כולנו):>
לא רואים, אילן, כשאתה יושב.

<היו"ר אלי אלאלוף:>
בבקשה, שם ותפקיד.

<נעה נוצני:>
אני מייצגת את מטפלות המשפחתונים. קודם אני רוצה להגיד תודה לחברות ולחברי הכנסת שהתכנסתם בפורום כל כך יפה, וכמובן תודה ליוזמי הישיבה, חבר הכנסת גפני וחבר הכנסת אלאלוף, השר, שהגעת לכאן. 

<היו"ר משה גפני:>
שר העבודה.

<נעה נוצני:>
שר העבודה, הרווחה והשירותים הציבוריים. 

<היו"ר אלי אלאלוף:>
החברתיים.

<היו"ר משה גפני:>
החברתיים.

<קריאות:>
החברתיים.

<דב חנין (הרשימה המשותפת):>
חברים, אנחנו מקווים שהם יישארו ציבוריים. 

<נעה נוצני:>
זה ארוך מדי, אתם צריכים ראשי תיבות.

<היו"ר אלי אלאלוף:>
יאללה, חבל על הזמן, חבר'ה.

<שר העבודה, הרווחה והשירותים החברתיים חיים כץ:>
אני מסכים להערה של דב.

<נעה נוצני:>
אני מאוד מקווה שבאמת מדובר בבוקרו של יום חדש עבור הגיל הרך. נעשה צעד מאוד גדול עבור מעונות היום. אנחנו מקוות שמכאן גם תצא קריאה ומשהו משמעותי עבור מטפלות המשפחתונים, שמצבן אף גרוע מזה של מטפלות מעונות היום. אני עושה באמת הקדמה קצרה.

<מירב בן ארי (כולנו):>
סליחה, אתן מייצגות גם את המשפחתונים וגם את מעונות היום?

<נעה נוצני:>
לא.

<היו"ר משה גפני:>
משפחתונים.

<נעה נוצני:>
רק את המשפחתונים. אנחנו מדברות עכשיו רק על המשפחתונים.

<מירב בן ארי (כולנו):>
בסדר, רק שאלת הבהרה.

<היו"ר אלי אלאלוף:>
ששש, חבר'ה, בלי תגובות.

<נעה נוצני:>
אז כמו שנאמר כאן, באמת יש 3,700 משפחתונים.

<שר העבודה, הרווחה והשירותים החברתיים חיים כץ:>
הם מאורגנים?

<נעה נוצני:>
הם מאוגדים אצלנו ב"כוח לעובדים".

<נורית קורן (הליכוד):>
כן, הם אצלם.

<שר העבודה, הרווחה והשירותים החברתיים חיים כץ:>
באו כל המשפחתונים, התאגדו, ו-?

<נעה נוצני:>
באו כל המשפחתונים, עשינו, עשו הרבה עבודה.

<מירב בן ארי (כולנו):>
אתם שייכים להסתדרות?

<אילן גילאון (מרצ):>
לא.

<יעקב אשר (יהדות התורה):>
לא, זה "כוח לעובדים".

<קריאות:>
- - -

<נורית קורן (הליכוד):>
אמרו לך הסתדרות אחרת.

<קריאה:>
זה לא הסתדרות אחרת.

<נורית קורן (הליכוד):>
זה לא הסתדרות, אבל זה סוג של ארגון יציג.

<היו"ר אלי אלאלוף:>
חבר'ה, על כל הערה יש דיונים. תפסיקו עם זה. 

<מירב בן ארי (כולנו):>
אפשר להעיר הערה? לא צריך דיון.

<היו"ר אלי אלאלוף:>
לא, מירב היקרה שלי, ברשותך, תאפשרו לסיים את הדברים.

<נעה נוצני:>
באמת הם פועלים במקביל למעונות היום תחת פיקוח וסבסוד של משרד הרווחה. המטרה של המשפחתונים זה קיומם של מסגרות מפוקחות חינוכיות טובות לפעוטות מאוכלוסיות רווחה ופריפריה, ובעצם איגוד של יציאה של נשים לשוק העבודה. 

המשפחתונים באמת פועלים בפריפריה החברתית-הכלכלית של ישראל, הם 42% ביישובים ערבים, 30% ביישובים חרדים. כאשר הם מספקים שירותים חינוכיים ל-18,000 ילדים, ומאפשרים יציאה של 22,000 נשים לשוק העבודה – גם הנשים ששמות את הילדים שלהם במשפחתונים, וגם המטפלות עצמן שמגיעות בעצם מאותה אוכלוסיות בדיוק. 

השירות הזה באמת מוצלח וטוב מאוד, הבעיה בו זה שלמרות החשיבות שלו למדינה שלנו, הכול נעשה בעצם על גבן של המטפלות. המטפלות עצמן מוגדרות כעצמאיות על-ידי המדינה, למרות שאין שום אלמנט של עצמאות בתנאי ההעסקה שלהן – יש להן פיקוח צמוד של רשויות מקומיות וזכיינים; המדינה קובעת להן את השכר; אין להן שום אפשרות להעלות את השכר שלהן כפי שנאמר כאן מקודם, כמו לעצמאים; שעות הפעילות שלהן מוגדרות, מתי הן פותחות את המשפחתון, מתי הן סוגרות אותו; ימי הפעילות שלהן מוגדרות, כ-11-10.5 שעות ביום עבודה, כי מוגדרות להן 9.5 שעות עבודה; ובנוסף לזה כמובן שיש להן זמן שהן צריכות להכין את המשפחתון: לבשל, לנקות, לעשות קניות, מה שמן הסתם לא נעשה כשהילדים במשפחתון; אין להן יכולת לסגור את המשפחתון אם הן רוצות על-פי רצונן. הן צריכות אישור מראש, לרוב הן לא יכולות לקבל אותו. 

כל הדברים האלה הם באמת איך שהן לא עצמאיות למרות שהמדינה מגדירה אותן כעצמאיות. ועל כל זה שהן באמת עובדות למעלה מ-230 שעות בחודש, הרבה למעלה ממשרה מלאה. הן מרוויחות פחות משכר מינימום. גם שילבנו לכן כאן טבלה של ה-OECD, שבאמת יחסית למשפחתונים מקבילים בעולם הן מקבלות את השכר הנמוך ביותר. אין להן בכלל הפרשות לתנאים סוציאליים, אין להן פנסיה, אין להן פיצויים. הן יוצאות אחרי 30-40 שנה בלי שקל לפנסיה. 

<שר העבודה, הרווחה והשירותים החברתיים חיים כץ:>
כמה מטפלות יש במשפחתון?

<היו"ר משה גפני:>
אחת.

<עבדאללה אבו מערוף (הרשימה המשותפת):>
אחת.

<שר העבודה, הרווחה והשירותים החברתיים חיים כץ:>
היא הבעלים. 

<נורית קורן (הליכוד):>
היא הבעלים.

<שר העבודה, הרווחה והשירותים החברתיים חיים כץ:>
אז היא לא מטפלת, היא מנהלת, זה בסדר.

<עבדאללה אבו מערוף (הרשימה המשותפת):>
כן, ככה זה מוגדר. מנהלת אחת, והיא הבעלים אז היא מנהלת. 

<נעה נוצני:>
אותו הדבר. אישה בביתה שמחנכת חמישה פעוטות. 

<מיקי לוי (יש עתיד):>
אדוני השר, ההגדרה הזאת נועדה על-ידי המדינה להתחמק מתשלום תנאים סוציאליים.

<שר העבודה, הרווחה והשירותים החברתיים חיים כץ:>
נכון.

<מיקי לוי (יש עתיד):>
חד-משמעית.

<שר העבודה, הרווחה והשירותים החברתיים חיים כץ:>
מיקי, אני דווקא רוצה להקשות, איפה במדינה לוקחים הגדרה שכזאת, או מי משלם אחרי פנסיה תקציבית – כל הפרשה, שלך של כולם, יש את השתתפות העובד והמעסיק, פה העובד הוא גם המעסיק. 

<מיקי לוי (יש עתיד):>
נכון. בשביל זה ההתחמקות.

<שר העבודה, הרווחה והשירותים החברתיים חיים כץ:>
אז מי ישלם? גם העצמאי עכשיו ישלם את הכול עבור עצמו. 

<מיקי לוי (יש עתיד):>
מעצמו.

<שר העבודה, הרווחה והשירותים החברתיים חיים כץ:>
אז מה אתה מצפה מהם?

<מיקי לוי (יש עתיד):>
אני לא. נהפוך הוא, אני אומר לטובתן שההגדרה הזו באה להתחמק. 

<היו"ר אלי אלאלוף:>
מיקי, ברשותך, עוד מעט תדבר.

<שר העבודה, הרווחה והשירותים החברתיים חיים כץ:>
אתה מחזיר אליה פנסיה תקציבית. מה שאתה אומר, שהמדינה תעשה למשפחתונים פנסיה תקציבית. מה זה משנה לו? 

<נעה נוצני:>
לא, זה לא נכון.

<מיקי לוי (יש עתיד):>
לא. אני רוצה שהמדינה תהיה המעסיק. 

<שר העבודה, הרווחה והשירותים החברתיים חיים כץ:>
מי ישלם את ההפרשות? 

<מיקי לוי (יש עתיד):>
המדינה.

<היו"ר אלי אלאלוף:>
נעה, תסיימי, בבקשה.

<נעה נוצני:>
אני אסיים. אני לא מהחופרות, אל דאגה. 

<שר העבודה, הרווחה והשירותים החברתיים חיים כץ:>
אין מערך כזה בכנסת.

<עבדאללה אבו מערוף (הרשימה המשותפת):>
תלוש משכורת.

<היו"ר אלי אלאלוף:>
שמענו את ההערות. נעה, תמשיכי, בבקשה.

<נעה נוצני:>
אני מסיימת. אשמח להמשיך. בעצם בשכר שהיום הן נמצאות בו הן לא יכולות להפריש לפנסיה ולפיצויים. מה אנחנו אומרים כאן? ובאמת, חבר הכנסת לוי אמר את זה נכון, המטרה בעצם בדבר הזה – הוא הולך כמו ברווז, נראה כמו ברווז, עושה קולות של ברווז, אבל המדינה לא מגדירה אותן כשכירות בדיוק כדי לא לשלם את התנאים. 

<עבדאללה אבו מערוף (הרשימה המשותפת):>
אבל הוא תרנגול.

<שר העבודה, הרווחה והשירותים החברתיים חיים כץ:>
שכירות אצל מי? אני אחליף את המדינה, אחי. בשביל ללמוד את הבעיה, אני רוצה שתביני, אני צריך להבין אותה. ומה שאת מדברת, יש פה גוף שלא קיים במשק הישראלי כדוגמתו.

<נעה נוצני:>
נכון.

<שר העבודה, הרווחה והשירותים החברתיים חיים כץ:>
אחד יוצא מהכלל שהוא המעסיק והוא העובד. 

<עבדאללה אבו מערוף (הרשימה המשותפת):>
והוא המנהל.

<שר העבודה, הרווחה והשירותים החברתיים חיים כץ:>
והוא המנהל, והוא אחד ויחיד, יחיד ביחידה.

<אילן גילאון (מרצ):>
הבעיה רק שהוא קיים. 

<מיקי לוי (יש עתיד):>
אז אולי נגדיר אותו בחוק. נסדיר אותו.

<היו"ר אלי אלאלוף:>
חבר'ה, די, די.

<נעה נוצני:>
כבוד השר, אתה צודק, אין יצור כזה שמוגדר לו הכול כאילו היא שכירה, אבל מגדירים אותה כעצמאית.

<היו"ר משה גפני:>
נכון.

<נעה נוצני:>
אין יצור כזה בישראל. אתה צודק. ולכן אנחנו רוצות שני דברים.

<שר העבודה, הרווחה והשירותים החברתיים חיים כץ:>
היא שכירה? 

<נעה נוצני:>
על-פי ההגדרה.

<שר העבודה, הרווחה והשירותים החברתיים חיים כץ:>
אצל מי?

<מיקי לוי (יש עתיד):>
אצל עצמה. 

<שר העבודה, הרווחה והשירותים החברתיים חיים כץ:>
אז מה זה שכירה? אז תגידי לי עצמאית.

<נעה נוצני:>
שכירה זה שקובעים לה את השכר והיא לא יכולה להעלות אותו. 

<מיקי לוי (יש עתיד):>
זו הבעיה המרכזית. אם הייתה עצמאית - - -

<נעה נוצני:>
שאומרים לה מתי היא באה לעבודה ומתי היא יוצאת מהעבודה, מתי יש לה ימי חופש. כל דבר ודבר - - -

<אילן גילאון (מרצ):>
היא אוכלת אותה מכל העולמות.

<שר העבודה, הרווחה והשירותים החברתיים חיים כץ:>
מה שאת אומרת עכשיו, האוצר היה צריך לתת את זה כמו גן פרטי. במשפחתון תעשי מה שאת רוצה, תיקחי כמה שאת רוצה, ותודה רבה, נתראה ב"טלפלא". 

<אילן גילאון (מרצ):>
או להפך.

<מיקי לוי (יש עתיד):>
נכון. הבעיה בפריפריה ובמשפחות נתמכות רווחה, והמדינה אומרת: לא, את לא תתקעי לי עכשיו 4,000 שקל על כל ילד.

<נעה נוצני:>
אנחנו כמדינה, וזה מה שאתם רוצים במשרד העבודה והרווחה, זה לאפשר לילדים את המקומות האלה.

<היו"ר אלי אלאלוף:>
נעה, את יכולה להגיע לסיכום שלך?

<נעה נוצני:>
כן. אנחנו רוצים להפסיק לעשות פתרונות בפלסטר, ושהמטפלות יהיו שכירות של המפעילים. כלומר, שכירות או של הזכיינים - - -

<היו"ר משה גפני:>
אל תחזרי על זה, את מרגיזה את השר.

<שר העבודה, הרווחה והשירותים החברתיים חיים כץ:>
לא, היא לא מרגיזה אותי, אני רק לומד. 

<היו"ר משה גפני:>
תגידי משפט אחד לסיכום. 

<שר העבודה, הרווחה והשירותים החברתיים חיים כץ:>
את כל כך לא מרגיזה אותי.

<היו"ר משה גפני:>
תגידי משפט אחד לסיכום. שהמדינה צריכה את השירות הזה, שהמדינה תגדיר מה היא רוצה. היא רוצה שמטפלות יהיו עצמאיות, היא רוצה שהמטפלות תהיינה שכירות, של מי? תגידי את זה.

<מיקי לוי (יש עתיד):>
קחי את הסיכום שלו, אל תוסיפי על הסיכום של גפני.

<היו"ר משה גפני:>
אבל את זה צריך להוסיף.

<נעה נוצני:>
אני כן רוצה להוסיף.

<עבדאללה אבו מערוף (הרשימה המשותפת):>
את זה להגדיר, זו אחריותנו, אנחנו מבינים.

<קריאות:>
- - -

<אילן גילאון (מרצ):>
תנסי להתמקד בדרישות שלכם.

<היו"ר אלי אלאלוף:>
חבר'ה, תנו לה לסיים את דבריה. 

<נעה נוצני:>
כמו שהרב גפני אמר, צריך להגדיר את זה.

<היו"ר אלי אלאלוף:>
יש לך משפט סיום שלך? לא שלהם.

<נעה נוצני:>
כן. שני דברים. 

<היו"ר אלי אלאלוף:>
אז, בבקשה.

<נעה נוצני:>
שיהיו שכירות של המפעילים ושיקבלו תנאים סוציאליים כמו שמגיע לשכירות של המפעילים, כמו שמגיע להן.

<היו"ר אלי אלאלוף:>
תודה רבה.

<קריאה:>
 - - -

<נעה נוצני:>
אמרתי כבר. רגע, אני רוצה בבקשה עוד משפט אחרון. אמרו את זה כמה פעמים.

<אילן גילאון (מרצ):>
מפעילים זה אתה, חיים.

<נעה נוצני:>
אנחנו רוצים להיכנס לדיונים עם הנציגות המשפטיות של - - -

<מיקי לוי (יש עתיד):>
אני מבקשת. 

<היו"ר אלי אלאלוף:>
אל תתקן אותה. באמת, חבר'ה, אל תגידו דברים.

<מיקי לוי (יש עתיד):>
היא תרגיז את השר. 

<שר העבודה, הרווחה והשירותים החברתיים חיים כץ:>
ממש לא.

<נורית קורן (הליכוד):>
חיים לא מתרגז.

<קריאות:>
- - -

<יעקב אשר (יהדות התורה):>
הוא בא עם החולצה הוורודה היום. 

<נעה נוצני:>
דיונים איך - - - את המצב ההזוי הזה. ודבר שני, אנחנו מבקשות שכבר עכשיו יעלה התעריף, כך שהמטפלות יוכלו להפריש לפנסיה ולפיצויים. עכשיו הייתה עליית שכר למטפלות במעונות היום. המטפלות במשפחתונים - - -

<שר העבודה, הרווחה והשירותים החברתיים חיים כץ:>
עוד לא הייתה עלייה. העלייה תהיה בינואר 2017. 

<היו"ר אלי אלאלוף:>
בואו נאפשר לחברי כנסת. אני רוצה לציין באמת לשבח את נוכחות חברי הכנסת בדיון בפגרה. אבל עשינו את זה קצת ממזרי, עשינו את זה לפני מליאה של הכנסת, לכן הנוכחות מרשימה, ואני גם רוצה לברך. 

<נורית קורן (הליכוד):>
גם הנושא מאוד מעניין וחשוב.

<היו"ר אלי אלאלוף:>
הנושא גם חשוב בעינינו. ד"ר עבדאללה אבו מערוף, בבקשה.

<עבדאללה אבו מערוף (הרשימה המשותפת):>
בוקר טוב לכולם, הנושא חשוב מאוד, אני מברך את יושב-ראש הוועדה שאכן הדיון נעשה בצורה מאוד נכונה ומקצועית, ומברך את נוכחותם של כבוד השר וכבוד יושב-ראש ועדת הכספים על ההתעניינות. זאת לא רק התעניינות, זה אכן, ואחריות, זאת אחריות של כולנו שנסדיר את המצב הקיים. 

חברת הכנסת עאידה תומא סלימאן יושבת-ראש הוועדה לקידום מעמד האישה ולשוויון מגדרי לא יכולה להיות נוכחת, היא בחו"ל, והיא נתנה נייר עמדה וגם דנה על זה בוועדה שלה. אבל אני חושב שמהדיון הזה לפחות נתחיל להגדיר את הסטטוס הזה שברור לכולם. לא צריך להיות, לא מנהל חשבונות, לא בן-אדם פילוסוף, לא אקונומיסט ופוליטיקאי כדי להבין כמה המצב שקיים עקום. 

מן הראוי, מן טוב, מן האידיאלי היה שהעניין הזה מגיל אפס עד שלוש, עניין חינוכי לחלוטין, שיהיה באחריות משרד החינוך. זה אפשרי, אבל צריך להגדיר את הסטטוס, אני לא ארחיב, הקיים ולתת את המענה הנכון גם מבחינה כלכלית, גם מבחינה חינוכית. 

<מיקי לוי (יש עתיד):>
זה חייב להישאר ברווחה.

<עבדאללה אבו מערוף (הרשימה המשותפת):>
כן, בסדר, אני בעד.

<מיקי לוי (יש עתיד):>
אגיד לך למה, כי זה פריפריה, ותראה מי נזקק לשירות הזה. משרד החינוך לא ירים את זה. 

<עבדאללה אבו מערוף (הרשימה המשותפת):>
בדיוק. זה המשפטים האחרים שאדבר. נכון, חבר הכנסת מיקי. ולכן זה העניין, העניין הוא לא רק כספי, העניין חינוכי. יש מחקרים רבים שהוכיחו שתינוקות שנמצאים במשפחתונים מגיל אפס עד שלוש, מגיל שלושה חודשים עד 36 חודשים, הם האנשים שיש להם פוטנציאל גדול לאקדמיה. דרך אגב, מבחינה חינוכית הם אנשים שיכולים להיות – שיש להם תרומה קולוסאלית מאוד טובה לחברה מכל הבחינות, גם מבחינה אקדמית. זה דבר נכון. 

ואם אנחנו מדברים על רווחה ועל יציאה לשוק העבודה ולא על איפה לשים את הילד, לא יודע, המצב העקום הזה – win win situation, נשים לא יוצאות לעבודה, יושבות עם הילד, הן מקבלות ביטוח לאומי או דורשות דמי אבטלה. נציגי משרד האוצר שלא מבינים את הנוסחה הזאת, שהיאwin win situation, וההסבר שלך, עם כל הכבוד, לא מקובל, לא עלי ולא יודע, על רוב החברים כאן, שאתם תדברו אחר כך, וזה מובן, אבל זו לא הצורה לפתור את הבעיה העיקרית. 

צריך לפתור את הבעיה מהשורש, ואכן לעשות את ההגדרה הנכונה, להגדיר אותן כשכירות, לא חשוב משרד הרווחה, משרד העבודה, משרד הכלכלה, משרד ראש הממשלה, הן צריכות להיות שכירות.

<מיקי לוי (יש עתיד):>
אפילו עצמאיות, אבל שלא יהיה פיקוח על המחירים. 

<עבדאללה אבו מערוף (הרשימה המשותפת):>
עם תלוש משכורת, עם שכירות, לא דרך עמותות, לא דרך חברת מתנ"סים. אתם לא חייבים לדעת מאיפה הכסף עבר, זאת הבעיה של האוצר וכבוד השר שיביאו, ויש תלוש משכורת. ולמה הן שייכות? לעובדי מדינה, עובדי מועצה, עוברי משרד החינוך, עובדי משרד הרווחה והעבודה, חייבות להיות עם משכורות עם כל התנאים הסוציאליים. ואני לא אפרט עכשיו כאן, נייר העמדה שלכם ישנו מול כולם, גם "כוח לעובדים", גם נייר העמדה שישנו, ולכן חייבים להגדיר אותן. 

זאת ההצעה שלי, עם תלוש משכורות, עם כל התנאים הסוציאליים, עם הפנסיה, עם ההפרשות לפנסיה והכול, עם החופשות. עד שנגדיר משפחתון או כמה ילדים שהם לרווחה – אתם יודעים שמנהלת או עובדת במשפחתון משלמת ארבעה-חמישה חודשים על חשבונה, מהכיס שלה. נכון, עד שמגדירים מה ישולם ממשרד העבודה והרווחה. זה גם כסף שהיא משלמת על חשבונה, אז כל השנה היא תשלם את החוב שהיא שילמה שלושה-ארבעה חודשים. לכן ההגדרה חשובה ביותר. זה לא דרך אגב. דרך אגב, כבוד השר דיבר על מעונות היום, במגזר הערבי אין מעונות-יום בכלל. 

<שר העבודה, הרווחה והשירותים החברתיים חיים כץ:>
אתה רוצה שאני אענה לך?

<עבדאללה אבו מערוף (הרשימה המשותפת):>
אני מבין. לכן על זה - - -

<שר העבודה, הרווחה והשירותים החברתיים חיים כץ:>
לא, אתה לא מבין.

<עבדאללה אבו מערוף (הרשימה המשותפת):>
בבקשה, תענה. 

<שר העבודה, הרווחה והשירותים החברתיים חיים כץ:>
יש 32 מעונות שאתמול הנציגים שלך קיבלו.

<עבדאללה אבו מערוף (הרשימה המשותפת):>
בסדר.

<שר העבודה, הרווחה והשירותים החברתיים חיים כץ:>
ושראשי הערים לא בנו אותם. חלקם בנו ולא ביקשו סמלים, חלקם בנו ולא - - -

<עבדאללה אבו מערוף (הרשימה המשותפת):>
אנחנו נעקוב.

<שר העבודה, הרווחה והשירותים החברתיים חיים כץ:>
תקשיב, לך תעשה סדר בבית, אל תגיד לי אין.

<עבדאללה אבו מערוף (הרשימה המשותפת):>
גם נעשה סדר בבית - - -

<שר העבודה, הרווחה והשירותים החברתיים חיים כץ:>
כשתעשה סדר בבית - - -

<עבדאללה אבו מערוף (הרשימה המשותפת):>
גם נעשה סדר בבית וגם נדרוש מה שצריך.

<שר העבודה, הרווחה והשירותים החברתיים חיים כץ:>
תקשיב, קיבלתם הקצאה. אתם מקבלים 40% מהמעונות שנבנים במדינת ישראל, מה לעשות שאתם לא בונים אותם כשאתה מקבל תקציב מלא לבנייה, לא עולה לך שקל.

<עבדאללה אבו מערוף (הרשימה המשותפת):>
אז אנחנו נעקוב.

<שר העבודה, הרווחה והשירותים החברתיים חיים כץ:>
למה אתה לא בונה? אז אל תבוא בטענות.

<עבדאללה אבו מערוף (הרשימה המשותפת):>
אנחנו נעקוב אחרי זה ונבדוק את - - -

<נורית קורן (הליכוד):>
אם צריך לעשות את זה, הרשויות המקומיות - - -

<קריאות:>
- - -

<שר העבודה, הרווחה והשירותים החברתיים חיים כץ:>
קראתי לו אלי, ונתתי לו את הרשימה עם כל היישובים. לך תבדוק.

<עבדאללה אבו מערוף (הרשימה המשותפת):>
אנחנו נבדוק, כבוד השר, ונעקוב אחרי זה ונעשה סדר בעניין.

<שר העבודה, הרווחה והשירותים החברתיים חיים כץ:>
50 מעונות. 50 מיליון אצלם.

<עבדאללה אבו מערוף (הרשימה המשותפת):>
אז נבדוק ונעשה סדר בעניין. 

<שר העבודה, הרווחה והשירותים החברתיים חיים כץ:>
ואז תחזור לוועדה ותגיד: אני מתנצל, כי אנחנו קיבלנו את מה שמגיע לנו. 

<עבדאללה אבו מערוף (הרשימה המשותפת):>
קודם כול לבדוק, אחר כך - - -

<שר העבודה, הרווחה והשירותים החברתיים חיים כץ:>
אבל אם תבדוק ואנחנו צודקים, תתנצל? 

<עבדאללה אבו מערוף (הרשימה המשותפת):>
כמובן.

<שר העבודה, הרווחה והשירותים החברתיים חיים כץ:>
יאללה, בסדר.

<עבדאללה אבו מערוף (הרשימה המשותפת):>
נבדוק ונעשה סדר. הוא מכיר אותי.

<היו"ר אלי אלאלוף:>
נפלת על אחד מהח"כים הכי הגונים שיש לנו בבית.

<שר העבודה, הרווחה והשירותים החברתיים חיים כץ:>
בסדר, תבדוק.

<עבדאללה אבו מערוף (הרשימה המשותפת):>
לכן זאת אחריות שלנו, של כולנו, שנגדיר את המנהלות או את עובדות המשפחתונים בצורה נכונה ואחראית ולא כמדינת עולם שלישי ורביעי. תודה.

<היו"ר אלי אלאלוף:>
תודה, עבדאללה. אני מבקש מחברי הכנסת, השר חייב לעזוב ואני עיכבתי אותו - - -

<קריאות:>
- - -

<היו"ר אלי אלאלוף:>
רגע, תקשיבו גם לאחרים. השר עוד עשר דקות עוזב, אז אני מבקש, למי שיש הצעות קונקרטיות נקודתיות, תגידו אותם כדי שיצא מפה עם שיעורי-בית. אנחנו חברי הכנסת, אחר כך נישאר פה עד 11:00. בבקשה, ישראל אייכלר, ואחר כך דב חנין. 

<ישראל אייכלר (יהדות התורה):>
בבקשה, אדוני היושב-ראש, אני רוצה לומר שהשר למד מהר מאוד מה שאנחנו ישבנו שעות ארוכות עם המשפחתונים ועם עובדי משרדך, שמטפלים בזה שנים ויש להם את הבעיה הזאת של המשפחתונים. 

הבעיה המרכזית היא שמנהלות המשפחתונים לא עצמאיות, הן לא קובעות את התעריף והן לא שכירות, כי אין להן שום זכויות, ולא אחזור על מה שאנשים אמרו. אבל יש 18,000 פעוטות שהם בידיים שלהן, והן עובדות קשה מאוד, הן צריכות להכין את הבית, לעשות את הקניות, לעשות את הבישולים. מטפלת עובדת 50 שעות, עשר שעות כפול חמישה ימים, הן משתכרות פחות משכר מינימום, כבר ציינת בהערת אגב, שזה מצב בלתי אפשרי. יוקר המחיה שמשפיע על התפריט של האוכל שנותנים לילדים לא משוקלל, אי-אפשר לסגור משפחתון, כבר אמרה הנציגה של ה"כוח לעובדים". 

הדרישה שצריכה להיות והפתרון הוא קודם כול, כמו שאמרתי, דברים שכולם דוחקים, העניין של 500 שעות ההכשרה, זה ממש עוול שנעשה למנהלות האלה, הן לא זקוקות לזה. וגם העובדות של משרד העבודה כבר הכירו בזה שאם לחובש מד"א מספיקים 170 שעות – מנהלת משפחתון של חמישה ילדים היא גם אימא לילדים בדרך כלל, וגם אם היא מורה וגם אם היא אחות, היא לא צריכה לעבור עוד 500 שעות לימוד בשביל להיות מנהלת משפחתון. 

דבר שני, לעיריות אין תקציב לדבר הזה, ועל זה אתם תדברו בוועדת הכספים. אבל נזכור, ואני חייב לומר את זה עוד פעם, אין להן פנסיה, אין להן גמל, אין להן תנאים סוציאליים, אין חופשת מחלה, והן מחויבות לעבוד בערבי חגים ובחול המועד, ואין משמעות לוותק בשכר שלהן. זה מצב שחייב להשתנות. אם הן ייקראו שכירות או עצמאיות שהמשרד לא קובע להן את התעריף, ובכל זאת מסבסד את החלק שמגיע להורים.

<שר העבודה, הרווחה והשירותים החברתיים חיים כץ:>
זה הופך להיות מעון פרטי. זה הופך להיות גן פרטי.

<ישראל אייכלר (יהדות התורה):>
כן, כמו גן פרטי שהיא קובעת, אבל אתה כן תסבסד את ההורה כדי שהיא לא תיקח את הכסף מילדים כמו שאתה עושה במעון.

<היו"ר אלי אלאלוף:>
אתה יכול לסבסד.

<שר העבודה, הרווחה והשירותים החברתיים חיים כץ:>
לא יכול. כל הגנים הפרטיים בארץ ילכו לבג"ץ ויגידו: אפליה, וצריך לסבסד את כולם.

<ישראל אייכלר (יהדות התורה):>
אתה עושה את זה במעון.

<היו"ר אלי אלאלוף:>
אתה מסבסד את האוכלוסייה, לא את האנשים. 

<שר העבודה, הרווחה והשירותים החברתיים חיים כץ:>
אתה מסבסד את ההורה.

<קריאות:>
- - -

<ישראל אייכלר (יהדות התורה):>
את הילד.

<שר העבודה, הרווחה והשירותים החברתיים חיים כץ:>
מה שאתה אומר, זה רק לסבסד את - - -

<קריאות:>
- - -

<ישראל אייכלר (יהדות התורה):>
היום כל עובדת יכולה להגיש אצלך במשרד בקשה לקבל הנחה במעון, אותו דבר היא צריכה לקבל במשפחתון, אבל שמנהלת המשפחתון תוכל לקחת עוד כסף מההורים שיכולים. הורים שלא יכולים לא צריכים. אלו שני הדברים.

עוד נקודה אחת שאמרתי, אדוני השר, להוסיף ילד. 

<היו"ר אלי אלאלוף:>
אבל אם אמרת אז לא לחזור.

<ישראל אייכלר (יהדות התורה):>
אני מקבל הצעות מהסיעות, אני לא אתן נאומים.

<היו"ר אלי אלאלוף:>
העוזרים שלו ייקחו את הפרוטוקול.

<ישראל אייכלר (יהדות התורה):>
עוד ילד למשפחתון יקל עליה, יקל על התקציב שלה, וייתן לה הכנסה נוספת. 

<קריאה:>
וייתן לה עוד הרבה עבודה. 

<היו"ר אלי אלאלוף:>
תודה רבה. דב חנין, בבקשה.

<ישראל אייכלר (יהדות התורה):>
לא הרבה עבודה.

<קריאה:>
זה לא משתלם.

<ישראל אייכלר (יהדות התורה):>
היא במילא מחזיקה את המשפחתון. אני מדבר על מי שרוצה, לא על מי שלא רוצה.

<שר העבודה, הרווחה והשירותים החברתיים חיים כץ:>
דרך אגב, זה התקן במעונות. יש אחד לשש בגילאי - - -

<קריאה:>
שישה ילדים לאישה אחת? אבל במעון היא לא לבד בחדר, זה משמעותי מאוד. ויש לה מבשלת ויש לה מנקה, מנהלת מעון.

<היו"ר אלי אלאלוף:>
תהיה לכם ישיבת עבודה, אני מבטיח לכם בשם השר, ותשלימו את הידע לשר. בבקשה, דב חנין.

<דב חנין (הרשימה המשותפת):>
תודה לך, אדוני היושב-ראש, אני מברך על הדיון הזה שיזמתם. אדוני היושב-ראש ואדוני יושב-ראש ועדת הכספים, ובמיוחד אני מברך אותך, אדוני השר, על זה שאתה משתתף אתנו. אני חושב שהעובדה שהתיק הזה עובר אליך היא בשורה חיובית וחשובה, כי הסיפור הזה הוא סיפור ממושך. אני מלווה את מאבק עובדות המשפחתונים הרבה זמן, וזו פרשה שתקועה וצריך להזיז אותה, אפשר לפתור אותה. אבל כדי לפתור אותה צריך לצאת קצת מהקופסה המקובעת שאיכשהו כולנו התקבענו בתוכה. 

אז אעשה את הדברים מאוד בתמצית. נאמר כאן שמשפחתונים זה שירות חיוני ובזה צריך להתחיל. זה שירות חיוני לילדים, אמרת, אדוני היושב-ראש, בצדק, זה תחילתה של מערכת החינוך; זה שירות חיוני להורים כי זה מאפשר להורים לצאת לעבוד, לנשים לצאת לעבוד, דבר חיוני ביותר; וזה דבר חיוני ביותר לעובדות. צריכות לעבוד שם אותן נשים שעובדות במערכת החינוך בתנאים ראויים, בתנאים הוגנים, ובטח לא במצב אבסורדי כמו זה שבו אנחנו נמצאים.

כשאני אומר שהדבר הזה הוא שירות חיוני, מזה נגזרת המסקנה שהעובדה שהמדינה מסדירה את זה וקובעת תנאים ואומרת: ככה זה צריך להיות, וככה זה לא צריך להיות, זה דבר נכון. אני לא חושב שהדבר הנכון הוא להגיד: בוא נבטל את ההסדרה, המדינה תצא מהתמונה, תעשו מה שאתם רוצים. אנחנו לא רוצים שיעשו מה שרוצים כשמדברים על ילדים בגיל ארבעה חודשים או בגיל שנתיים וחצי. 

ולכן, ההסדרה הציבורית חיונית, אבל המדינה מנסה פה לעשות דבר שהוא פשוט אבסורדי. מצד אחד להסדיר את המערכת הזאת לחלוטין, מצד שני להגיד: לא, לא, אתן עצמאיות. איך זה יכול לעבוד?

<שר העבודה, הרווחה והשירותים החברתיים חיים כץ:>
כמה אחוזים מהן עובדות תחת עמותות?

<היו"ר אלי אלאלוף:>
אמרתי לך.

<עבדאללה אבו מערוף (הרשימה המשותפת):>
50%-47%.

<שר העבודה, הרווחה והשירותים החברתיים חיים כץ:>
שם זה כבר שינוי סטטוס.

<קריאות:>
- - -

<היו"ר אלי אלאלוף:>
47%.

<שר העבודה, הרווחה והשירותים החברתיים חיים כץ:>
הן הולכות להיות שכירות - - - 

<דב חנין (הרשימה המשותפת):>
מאה אחוז. 

<עבדאללה אבו מערוף (הרשימה המשותפת):>
צריך להסדיר.

<קריאות:>
- - -

<דב חנין (הרשימה המשותפת):>
אדוני השר, נקודת המוצא שלנו חייבת להיות כשמדובר בילדים שלנו, בילדים של הילדים שלנו, שהמערכת צריכה להיות ציבורית, והיא צריכה להיות באחריות, והיא צריכה להיות עם תנאים. אבל המדינה צריכה לתת תשובה לזה שזו מערכת ציבורית, ולא להשאיר את העובדות האלה במצב שמופקר בין השמים לבין הארץ. 

וכאן אני רוצה להגיע להצעות המעשיות. הצעה מעשית אחת, החבר'ה האלה של "כוח לעובדים" עשו, אדוני השר, עבודה מאוד מאוד מרשימה בעניין הזה, והם פתחו מודל. אני מציע לך, אחרי הישיבה הזו, אתה באמת בצדק אמרת, באת ללמוד, שב אתם, תראה את המודל הזה, בטח יהיו לך שאלות, הם יצטרכו לתת לך תשובות, אבל יש כאן ניסיון פעם אחת ולתמיד לצאת מהקופסה ולחתוך את הקשר הגורדי הזה. צריך לחתוך את הקשר הגורדי הזה. 

<היו"ר אלי אלאלוף:>
חבר'ה, תתחשבו, גם שאר חברי הכנסת רוצים לדבר.

<דב חנין (הרשימה המשותפת):>
משפט אחרון. הדבר השני שאותו צריך לעשות באופן מיידי זה להעלות את התעריף כדי לאפשר להם חסכון פנסיוני. אני אומר את זה בלי שום קשר לצורת ההסדרה. צורת הסדרה כזאת, צורת הסדרה אחרת, לא ייתכן שנשים יעבדו שנים רבות ויישארו בלי כלום. 

<שר העבודה, הרווחה והשירותים החברתיים חיים כץ:>
וינהלו את התעריף בחסכון פנסיוני באיזה גובה הפרשה? 20% חסכון? 

<דב חנין (הרשימה המשותפת):>
בהפרשה שתאפשר חסכון פנסיוני הוגן, כן. אם יהיה צורך, כן.

<שר העבודה, הרווחה והשירותים החברתיים חיים כץ:>
לא יישאר להן כלום.

<יעקב אשר (יהדות התורה):>
לא יישאר להן כלום.

<נורית קורן (הליכוד):>
לא יישאר להן כלום.

<היו"ר אלי אלאלוף:>
הערה.

<קריאות:>
- - -

<שר העבודה, הרווחה והשירותים החברתיים חיים כץ:>
הוא אומר להעלות ב-20%, שתהיה להן פנסיה מהשכר שלהן.

<עבדאללה אבו מערוף (הרשימה המשותפת):>
כבוד השר, המחויבות שלי לתשובה ראשונית, הרבה מעונות לא נבנו בגלל שתוכנית המתאר לא אושרה, זה מעגל סגור. 

<שר העבודה, הרווחה והשירותים החברתיים חיים כץ:>
עובדים עליך.

<עבדאללה אבו מערוף (הרשימה המשותפת):>
זה - - - שר האוצר.

<קריאות:>
- - -

<מיקי לוי (יש עתיד):>
מערוף, זה בגלל חריגות הבנייה אצלכם, אל תספר סיפורים.

<היו"ר אלי אלאלוף:>
חבר'ה, חבר'ה, בואו - - -

<נורית קורן (הליכוד):>
זה בטח ביישובים הבלתי מוכרים.

<היו"ר אלי אלאלוף:>
יעקב, אתה רוצה משפט אחד?

<עבדאללה אבו מערוף (הרשימה המשותפת):>
לפחות שם, נורית.

<שר העבודה, הרווחה והשירותים החברתיים חיים כץ:>
לא בונים.

<נורית קורן (הליכוד):>
שם אי-אפשר לבנות, זה בלתי מוכר.

<עבדאללה אבו מערוף (הרשימה המשותפת):>
זה לא שם.

<שר העבודה, הרווחה והשירותים החברתיים חיים כץ:>
למה הם לא בונים?

<היו"ר אלי אלאלוף:>
יגידו שאני נגד - - -

<יעקב אשר (יהדות התורה):>
אדוני היושב-ראש, ביקש היושב-ראש מקודם הצעה קונקרטית. אני משתדל, אנחנו מגיעים מתחום המעש ברשויות, אז אני רוצה באמת להיות קונקרטי. קודם כול צריך פה באמת את ההגדרה, תאמין לי יותר קל להגדיר מיהו יהודי מאשר להגדיר מיהי מנהלת משפחתון. 

<שר העבודה, הרווחה והשירותים החברתיים חיים כץ:>
פעם ראשונה אתה צודק.

<יעקב אשר (יהדות התורה):>
תקשיב, ולכן זה לא ייגמר פה בשולחן הזה. 

<שר העבודה, הרווחה והשירותים החברתיים חיים כץ:>
זה ברור לנו. 

<יעקב אשר (יהדות התורה):>
כי כל התרגומים שיהיו פה, זה ייגמר במקום אחד, אדוני השר, ותאמין לי, אני חושב שאני אומר את זה בשם הרבה חברי כנסת, ביום ששמענו שנכנסת לתפקיד ואחראי לדבר הזה היינו אז בישיבה אצל הרב אייכלר בוועדה לפניות הציבור, כולנו פה אחד אמרנו: האיש הנכון במקום הנכון. ואני לא אומר לך. אני באתי עם אותה חולצה של אתמול. 

<מיקי לוי (יש עתיד):>
עכשיו בזבזת חצי שעה. 

<יעקב אשר (יהדות התורה):>
לכן מה שאני מבקש, להפריד בין שני דברים – בנושא התנאים, ההגדרה, השכר, הפנסיות והדברים האלה, אם אתה תיכנס לעניין הזה לדעתי בלילה ארוך של ישיבות כמו שעשית לפני שבוע עם המעונות - - - 

<שר העבודה, הרווחה והשירותים החברתיים חיים כץ:>
זה קורה ביום, אני לא יושב בלילה.

<יעקב אשר (יהדות התורה):>
ביום, סליחה. זה ייקבע בינך לבין - - -

<שר העבודה, הרווחה והשירותים החברתיים חיים כץ:>
זה התחיל ביום ונגמר ביום. 

<יעקב אשר (יהדות התורה):>
יפה. ישיבה ארוכה ביום, זה ייפתר, אין לי ספק, כי יש פה יצור כלאיים של עצמאי ושכיר. אבל אל תשכחו, אדוני השר, שיצור הכלאיים הזה מחזיק היום הרבה מאוד ילדים ונותן להרבה הורים לצאת לעבודה. 

הדבר השני שדחוף כרגע, שלא קשור לתנאים שלהם, הוא קשור לתנאים עכשיו של הלקוחות, אותם אנשים שיש להם ילדים בבית וצריכים לשים אותם באיזשהו מקום. יש חוסר של 450 משפחתונים. התקציב השנתי – אני מדגיש, לא עכשיו לחודשיים האלה, כי שנת הלימודים התחילה – התקציב השנתי ל-450 משפחתונים זה 30 מיליון שקל שתוקצבו.

<היו"ר אלי אלאלוף:>
בתקציב הממשלתי.

<יעקב אשר (יהדות התורה):>
נכון. 30 מיליון שקל שחסרים עכשיו.

<שר העבודה, הרווחה והשירותים החברתיים חיים כץ:>
איפה הם?

<יעקב אשר (יהדות התורה):>
זאת אומרת שעד לתקציב סיפרו לנו סיפורים שלקחו את זה למשרד אחר.

<עבדאללה אבו מערוף (הרשימה המשותפת):>
מתחת לבלטה.

<יעקב אשר (יהדות התורה):>
זה לא נכון. יצא מכתב ברור שהתקציב של המשרד ההוא הגיע למשהו אחר. אבל זה לא משנה כרגע, אדוני השר, 30 מיליון השקלים האלה הם שנתיים. כדי להדביק את פתיחת שנת הלימודים שכבר החלה יצטרכו תקציב מסוים כדי לתת כרגע אוקיי לפתיחה של עוד כמה מאות שתתרגמו אותם לכפול חמש, זה אלפי ילדים ואלפי משפחות. כאן צריך את התערבותך, פה לא צריך ישיבה ארוכה, פה צריך רק דבר אחד. 

הייתה החלטה של יושב-ראש ועדת הכספים בישיבה שהתקיימה לפני חודש, הוא פנה למשרד שלך, שעוד לא היה שלך אז, והוא פנה למשרד האוצר, שכל משרד יוציא מתקציבי - - - לגרד כרגע סכום מסוים, האוצר ישלים את זה, ושנוכל לפתוח 450 משפחתונים חדשים. אנא בטובך, כל יום שעובר, אם נחכה ל-2017 אנחנו מפסידים שנת לימודים. 

<היו"ר אלי אלאלוף:>
תודה, חבר הכנסת יעקב אשר. ברשותכם, עיכבתי את השר והתחייבתי כלפיו שהוא יצא – לפני שמונה דקות הוא היה צריך לצאת.

<נורית קורן (הליכוד):>
רק אשלים משפט אחד לפני שהוא יוצא. 

<היו"ר אלי אלאלוף:>
אני שוב רוצה לסכם במשפט אחד. זה נושא שנפל בין הכיסאות היות שלא היה מיוצג בצורה רצינית, והאוכלוסיות החלשות ביותר נפגעו. תשימו לב, זה החרדים והערבים, והפריפריה החלשה ביותר איפה שתשתית של מעונות היום הסנוביים לא הגיעו. ואני מוסיף באחריות את המילה סנובים. 

שתיים, אני בטוח וסומך, כמו שנאמר על-ידי הרבה מאוד חברים, שברגע שנכנסת לתמונה, וביוזמתך הגעת לפה, אני מברך על זה, אדוני השר, אנחנו ניתן לך לטפל בזה, אם מותר לי, בשתי דרכים: אחת, בהתמודדות והטיפול המיידיים בנקודות ובמרכיבים השונים שהוצגו ושעלו פה בצורה טובה מאוד על-ידי החברים וה"כוח לעובדים"; ושתיים, לחשוב על הסדרה או חקיקה, כולל אפשרות של חקיקה בנושא הזה.

אי-אפשר להשאיר את המערכת הזאת באוויר, במיוחד שהיא תלך ותגדל. היא חייבת לגדול, כי המדינה לא מסוגלת לבנות בכל פינה מעון-יום, והמחסור של החינוך של הגיל הרך, לדעתי, הוא רק פגיעה בסוף בילדים.

אני רוצה באמת להודות לך ולצוות שיעבוד אתך. אני רק מזהיר, הצוות בעבר התמחה בפרוצדורה ארוכה וכבדה ולא מעשית, אני בטוח שהתרשמת. כדאי שתדע שזה דבר שדורש טיפול מיידי ואי-אפשר לחכות לבירוקרטיה שנוצרה מסביב לנושא של הגיל הרך בתקופה שזה היה במשרד הכלכלה. 

אם אדוני רוצה להגיד כמה דברים.

<שר העבודה, הרווחה והשירותים החברתיים חיים כץ:>
לא, כלום.

<ישראל אייכלר (יהדות התורה):>
אני רק רוצה להעיר שהעובדות שם במשרד הכלכלה עבדו קשה מאוד, ולא היה להן תקנים. מדובר בכמה עובדות מאוד מסורות שלא יכלו לעמוד מול עשרות אלפי ילדים. 

<היו"ר אלי אלאלוף:>
תודה רבה. אדוני השר, עכשיו הנוכחות על חשבונך.

<נורית קורן (הליכוד):>
אדוני היושב-ראש, הערה קצרה לפני שהוא הולך, על חשבונו. 

<היו"ר אלי אלאלוף:>
בבקשה, נורית.

<נורית קורן (הליכוד):>
אני רוצה להצטרף גם לדברי החברים ולדברי היושב-ראש. כנראה שבאמת צריך להסדיר את זה, כי חשוב כאן גם מצד אחד עוד תוספת עובדים שיצאו לעבודה, נשים שתצאנה לעבודה. אני גם רואה את הצד השני של ההורים, להוריד את יוקר המחיה, וגם לאוכלוסייה שבאמת לא מסוגלת. ואני רואה את ביטחון הילדים פה, שצריך להסדיר את הכול בחקיקה, גם המטפלות – מי המטפלות, ההכשרה שלהן, גם מקצועית-פדגוגית, וגם בטיחותית. וגם לבדוק את המקום, אני לא יודעת, את המקום שהאישה עושה בבית שלה, אם הבית מקום בטוח. 

<עבדאללה אבו מערוף (הרשימה המשותפת):>
יש ועדה מיוחדת שבודקת.

<נורית קורן (הליכוד):>
ואני גם אומרת לכם כסבתא לתאומים, עם שניים קשה להסתדר, כשיש שלושה – אל תצחק עלי – ואני לא יודעת איך אחת מסתדרת עם חמישה ילדים. 

<שר העבודה, הרווחה והשירותים החברתיים חיים כץ:>
כמה ילדים גידלת?

<נורית קורן (הליכוד):>
גידלתי ארבעה.

<שר העבודה, הרווחה והשירותים החברתיים חיים כץ:>
אז את יודעת איך מסתדרים.

<נורית קורן (הליכוד):>
גידלתי ארבעה אבל לא בבת אחת את כולם. 

<קריאות:>
- - -

<היו"ר אלי אלאלוף:>
חבר הכנסת אילן גילאון, בבקשה.

<נורית קורן (הליכוד):>
זה קשה. צריך לחשוב על זה. יש פה שר, שייתן את הדעת על הדברים. 

<היו"ר אלי אלאלוף:>
נורית, לקחת את רשות הדיבור באלגנטיות, אבל עכשיו זה לאילן.

<אילן גילאון (מרצ):>
זה בסדר, מגיע לך. 

<שר העבודה, הרווחה והשירותים החברתיים חיים כץ:>
אילן, זה ארוך או קצר?

<אילן גילאון (מרצ):>
האמת שציפיתי שתלך רק כדי שאוכל להתלכלך עליך, אבל נשארת, נשארת. בסדר.

<שר העבודה, הרווחה והשירותים החברתיים חיים כץ:>
אז שאני אלך?

<קריאות:>
- - -

<נורית קורן (הליכוד):>
חבר הכנסת אילן, יש לי שאלה, הבאת לו ריבה או לא? 

<אילן גילאון (מרצ):>
הוא מנוי אצלי על ריבה, אבל הוא לא מחזיר לי צנצנות אף פעם. 

<נורית קורן (הליכוד):>
זהו, מעכשיו אני אוספת ומחזירה. 

<אילן גילאון (מרצ):>
להגיד לכם את האמת, אולי זה עולה לי בבריאות להגיד את מה שאני אומר פה, אבל אם יש שר שאני רוצה בהצלחתו זה חיים, גם בגלל הנושא שלו, וגם בגלל שהוא חבר שלי. אני מודה, הנה, גילוי נאות, וגם אתה התקווה היחידה. ואתם יודעים למה? כי חיים הוא היחיד שמבין מה זה נקרא חדוות יצירה. היה פעם דבר כזה, עכשיו אף אחד לא מדבר על זה. זה היכולת להתפרנס בכבוד ובביטחון תעסוקתי לפני כל דבר אחר.

אם תחליטו שהמערכות האלה לא שוות לנו ואנחנו לא צריכים אותם, אני אהיה כמו מערוף, אני מאמין בחינוך חינם מגיל אפס ועד לאוניברסיטה, זה לא המצב במציאות הקיימת. ברגע שאנחנו מטילים מטלה על אנשים, לא יכול להיות שלא נדאג לכך שהם לא יצאו בהפסד. אחד מתוך שנתיים, או שהן יהפכו להיות מועסקות ישירות כדי שימחלו, מוייחל טוייבס, מה שנקרא, על העצמאות הזאת שיש לה רק כאב ראש; או שתהיה רגולציה – אני מאוד מאמין ברגולציה – שתאפשר להן את כל התנאים כדי שיוכלו להתקיים לפחות כמו מקבילות שלהן בתחום הזה ברמה העצמאית. אלו שתי האפשרויות. 

עכשיו, חיים, כנראה שהן יהיו המועסקות שלך וזה מה שטוב. 

<שר העבודה, הרווחה והשירותים החברתיים חיים כץ:>
אה, שלי?

<אילן גילאון (מרצ):>
כן. תמיד חלמתי על העניין הזה שמשרד העבודה יהיה משרד הרווחה.

<שר העבודה, הרווחה והשירותים החברתיים חיים כץ:>
פתחתי עסק פה.

<אילן גילאון (מרצ):>
אני אפילו יכול להגיד שזאת נקודת האור היחידה שהייתה לממשלה הזאת עד עכשיו בחיבור הזה, כי זה החיבור האמיתי.

<קריאה:>
אבל היינו פעם שם.

<אילן גילאון (מרצ):>
אני בתקווה גדולה, אני חושב שאתה הולך לפתור את הדבר הזה. לא יכול להיות שמדינה תתענה לאזרחיה ותרמה אותם, זה לא ייתכן. אותם צריך להבטיח קודם כול, ובטח ובטח את מי שמגדל לנו את הילדים. בזה אני לא צריך לשכנע אתכם. ולכן, גם אני מלווה את העניין הזה הרבה מאוד זמן, ואני יודע שלנשים האלו ולחברות האלה – ואולי יש גם גברים שיש להם משפחתונים, לא יודע, אין לי מושג, אולי צריך גם שיהיה – אין להם לא ימי חופש ולא ימי – לא שום דבר, אז להיות עצמאים כאלה. תודה רבה. 

<היו"ר אלי אלאלוף:>
תודה.

<שר העבודה, הרווחה והשירותים החברתיים חיים כץ:>
תודה רבה לכם, אעשה כמיטב יכולתי. 

<היו"ר אלי אלאלוף:>
תודה, אדוני השר.

<שר העבודה, הרווחה והשירותים החברתיים חיים כץ:>
והכוח לעובד.

<קריאות:>
"כוח לעובדים".

<שר העבודה, הרווחה והשירותים החברתיים חיים כץ:>
אותו דבר, כוח לעובד, לעובדים, זה אותו דבר.

<היו"ר אלי אלאלוף:>
בבקשה, מירב.

<מירב בן ארי (כולנו):>
אני באמת רק רוצה להתייחס למה שגם שאלתי ולא קיבלתי תשובה, אז אני מניחה שתעשה מעקב אחרי זה. 

<היו"ר אלי אלאלוף:>
בסיכום אני מודיע.

<מירב בן ארי (כולנו):>
אז תודה. אין לי ספק שתעשה מעקב, אבל צריך להבין את העניין, ואם אתה יכול בהתייחסות שלך, בסיכום, להבין איך סוגרים את הפער בין מנהלת משפחתון למנהלת מעון. עם כל הדברים שנאמרו פה אני מסכימה, העניין של ההטבות, של הפנסיה, ועל זה שזה יצור שלא קיים היום בעבודה. 

אני חייבת להגיד משהו, כי דיברו כאן על העניין שמצד אחד אתן שייכות – תכל'ס, אתן מטפלות בילדים שרובן ממשפחות רווחה, זאת אומרת, אתן שייכות למגזר הציבורי, אבל במציאות היומיומית של המנהלת אין לה שום זכויות וכלום.

<טובה עמיר:>
זה יותר רווחה.

<מירב בן ארי (כולנו):>
מצד אחד אתן שייכות למגזר הציבורי, מצד שני זורקים אתכן מהמגזר הציבורי. אמרו פה, אני לא אחזור, רק באמת בהתייחסות שלך להבדל בין מעון למשפחתון, איך סוגרים את הפער. חשוב לי לציין את הנתונים – תינוק במעון מקבל מהמדינה 2,500 שקלים, במשפחתון 1,867 שקלים; ופעוט מקבל 1,900 במעון ו-1,794 במשפחתון – למה יש פערים כאלה, אדוני היושב-ראש? מה ההבדל בין מעון למשפחתון, והאם המדינה מתכוונת לסגור את הפערים? 

<היו"ר אלי אלאלוף:>
המרכיב המרכזי – תקורה. אצלם אין תקורה, ואז המשרדים מחשבים עבור הגופים הגדולים את התקורה שכוללת יצוא, כולל נסיעות להונלולו - - - , לצערי. אבל, ברשותכם, יש לי פה עוד בקשה. טובה עמיר, בבקשה. אני קורא את מי שביקש. אני מתנצל בפני מי שלא ביקש.

<טובה עמיר:>
אני נציגה של משפחתונים מאשדוד, אני חברה במזכירות הארגון "כוח לעובדים". מה שאני רוצה להגיד, אנחנו חושבות ומאמינות שרק על-ידי העסקה ישירה המצב הזה יפתור את הבעיה של המטפלת, שהיא מופקרת, שהיא שקופה.

<היו"ר אלי אלאלוף:>
אני לא מבין. יש משפחתון במתנ"ס, מה זה אומר?

<קריאה:>
שהמתנ"ס הוא המפקח.

<מירב בן ארי (כולנו):>
הוא לא מעסיק.

<היו"ר אלי אלאלוף:>
הוא נותן לכן ארבע קירות?

<טובה עמיר:>
המתנ"ס מפקח, הוא מקבל כסף מהממשלה לפקח על העבודה של המטפלת.

<מיקי לוי (יש עתיד):>
הוא פיזית במתנ"ס או בבית?

<קריאה:>
לא, בבית.

<טובה עמיר:>
בבית. 

<קריאות:>
- - -

<מיקי לוי (יש עתיד):>
אז זו דלת אחורית.

<קריאה:>
אז למה המתנ"ס?

<טובה עמיר:>
כי הוא זכה במכרז. כמו "נאות מרגלית" וכמו הרשויות, אז הוא מפעיל.

<מיקי לוי (יש עתיד):>
משרד הרווחה מעביר למתנ"ס את הסבסוד שהוא משלם, חלק מהסבסוד, ואתן כאילו עצמאיות. 

<קריאות:>
- - -

<מיקי לוי (יש עתיד):>
אחלה המצאה. 

<גלית יעקובוב:>
כבוד היושב-ראש, אפשר לנסות להסביר? 

<היו"ר אלי אלאלוף:>
כן, בבקשה, אני אשמח.

<היו"ר משה גפני:>
את הפכת להיות עכשיו עובדת של משרד העבודה? 

<גלית יעקובוב:>
כן. פשוט להסביר את הניואנס הזה. מה שקורה, המטפלות עצמאיות. מערך המשפחתונים באופן מסורתי היה המערך שבו המדינה מבקשת את הפיקוח של רשויות מקומיות שינהלו את זה ברשות שבה זה מתנהל. במהלך השנים היו רשויות שלא יכלו, לא הצליחו, לא רצו להיות אלה שעושות את זה, ואז במקומות שבהן הרשות לא עושה את זה, יש זכיינים שעושים את זה במקום הרשות. ואז זכיינים גם בכל הארץ – החברה למתנ"סים זה אחד הזכיינים, יש לנו גם "נאות מרגלית", "בית יעקב" ומכללת סח'נין – עושים את הפיקוח במקום שבו הרשות לא עושה את זה.

<טובה עמיר:>
זה לא במקום הרשות, זה במקום משרד הרווחה. 

<גלית יעקובוב:>
אמרתי, ברירת המחדל היא הרשות. הרשות עוזרת לנו להיות המפקחת במישור האזורי. אם היא לא יכולה, אז יש זכיין.

<טובה עמיר:>
אפשר להמשיך?

<היו"ר אלי אלאלוף:>
כן, תסיימי.

<טובה עמיר:>
אני חוזרת לזה שאנחנו מאמינות שרק על-ידי העסקה ישירה יצליחו לפתור את העוולה הזאת שנמשכת בעצם כבר 30 שנה. ועוד דבר שהייתי רוצה להגיד, שאנחנו מאוד בעד לפתוח עוד משפחתונים כי אנחנו מאמינות במסגרת הזאת. אבל מצד שני, עד שלא מסדירים את הנושא של תנאי המטפלת אני לא מוצאת שום סיבה להכניס עוד נשים למעגל של עוני, למעגל של להיות שפחות של הממשלה הזאת. 

<נורית קורן (הליכוד):>
זאת לא ממשלה, זה ההסדר. למה הממשלה?

<טובה עמיר:>
המדיניות של הממשלה.

<קריאות:>
- - -

<יעקב אשר (יהדות התורה):>
זה לא סותר. צריך לפתוח עוד מסגרות. יש לקוחות, זה לא נכון. יש לקוחות שמיועדים למשפחות, הנושא הזה ייפתר, ייפתר לכולם. 

<טובה עמיר:>
אני באה מהצד של העובדת.

<היו"ר אלי אלאלוף:>
תודה.

<קריאות:>
- - -

<היו"ר אלי אלאלוף:>
תודה. ברשותכם, חבר'ה, תאפשרו לסיים בזמן.

<היו"ר משה גפני:>
אני מסכים שהממשלה אשמה, אבל לא הממשלה הזאת, זה כל הממשלות.

<קריאות:>
כל הממשלות.

<נורית קורן (הליכוד):>
אמרנו את זה.

<היו"ר אלי אלאלוף:>
בבקשה. אחרונה חביבה, יש לך שתי דקות כי אנחנו חייבים לסיים.

<יערה שילה:>
שתי דקות, אפילו דקה. קדם כול אני רוצה להגיד שגם "נאות מרגלית" וגם "בית יעקב" הביעו את זה שהם מוכנים שמנהלות המשפחתונים יהיו שכירות, אז אני לא מבינה למה הסחבת הזאת כל כך הרבה זמן. זה דבר אחד. 

דבר שני, אני באמת מוקירה את זה שיש קצת יותר תזוזה עכשיו בדבר הכי מוזנח במדינת ישראל שקוראים לו גילאי לידה עד שלוש. 77% מהילדים נמצאים במסגרות לא מפוקחות, לא מוסדרות. רק השבוע היו כמה מקרים שנחשפו לתקשורת, הגננת ש-60 הורים מחכים ליד הבית שלה שהיא פשטה את הרגל, אין מעון; אתמול 11 ילדים לקו בקלקול קיבה, פינו אותם באמבולנסים. המדינה צריכה לקחת אחריות על 77% הילדים האלה. 

<מיקי לוי (יש עתיד):>
הילדים שקיבלו קלקול קיבה היו במשפחתון?

<יערה שילה:>
רק 23% מהילדים נמצאים במסגרת מפוקחת. מי שאמר פה הסדרה, אילן גלאון - - -

<קריאה:>
את מערבבת.

<יערה שילה:>
אני לא מערבבת, כי אם אתה תפתח פה עוד משפחתונים, יהיו פחות מ-77% ילדים. אם אין מספיק מעונות אז בואו נשתמש בעוד משפחתונים. הדבר הזה יעזור גם בפריפריות שלא פותחות יותר מעונות, גם בחברה הערבית וגם בחברה החרדית.

<היו"ר אלי אלאלוף:>
תודה, גברת. אני באמת מודה ליושב-ראש ועדת הכספים הרב משה גפני על השיתוף, גם של הוועדה שלנו בנושא כל כך כבד, ובאמת, לצערי מגלים כמה הוא לא טופל נכון בשנים הקודמות, ואני מקווה שאנחנו נעשה טוב יותר. 

בסיכום השקט שלי עם שר העבודה, הרווחה והשירותים החברתיים הוא ביקש שניתן לו שלושה-ארבעה חודשים כדי לקיים דיון חוזר פה בוועדה המשותפת, בהסכמתך כמובן, כדי שהוא יוכל לבוא עם המלצות מאוד קונקרטיות. חלקן, כפי שאנחנו מכירים אותו, כבר יהיו פתורות. אני מקווה שחלק מהבעיות יהיו פתורות, ומה שלא, אנחנו ניקח על עצמנו כדי להתמודד ולהביא את זה לחוף מבטחים, בתקווה שזה יהיה מספק. 

<יעקב אשר (יהדות התורה):>
אולי, ברשותך, אדוני היושב-ראש, תקרא גם למשרד וגם למשרד האוצר שבתקציב של 2017–2018 יהיה את הנושא הזה של ההתאמה לגודל האוכלוסייה, לגידול באוכלוסייה. דהיינו, להוסיף עוד תקציב לפתיחה של מסגרות של משפחתונים נוספים. 

<היו"ר אלי אלאלוף:>
אני מוכן לאמץ את הנוסח שלך. חשבתי שזה תפקידו של השר, תן לו. עד נובמבר אני מקווה שנוכל להתכנס ואז נהיה בעלי השפעה על התקציב של השנים שאמרת. 

<נורית קורן (הליכוד):>
אפשר להציע את זה בדיונים על התקציב.

<היו"ר אלי אלאלוף:>
אבל תשאיר את זה לסמכותו. תודה רבה. הישיבה נעולה.

<הישיבה ננעלה בשעה 10:59.>

